ކަމަނަ (އެންމެފަހު ބައި)\nއާރޓިކަލްކިޔުމަށް ހޭދަވާނެކަމަށް ބެލެވެނީ : 16 މިނެޓް, 18 ސިކުންތު\nއައިދަން އަށް ފެނުނީ ބިރުވެރި އެއްޗެކެވެ. އައިދަން އަށް ފެނުނީ ކަމަނަ އެވެ. ކަމަނަ ގެ އަސްލު ސިފައިގައެވެ. ލޯބިވާ ދަރިފުޅު ކައިރީގައި ކަމަނަ ބައިންދާފައި ދެވުނީ ޔޫސުފް އަށެވެ. އެއީ އޭނާގެ މަންމަގެ ސިފައިގާ އައުމުންނެވެ.\nއައިދަންގެ މަރުގެ ޒިންމާ ކޮންމެވެސް ވަރަކަށް އަމިއްލަ ބޮލުގައި އަޅަމުން، އަމިއްލަ ނަފްސު ކުށްވެރި ކުރަމުން، ޔޫސުފް ނިންމީ އޭނާގެ ދެ ލޮލުގެ ނޫރުފަދަ ލޯބިވާ ދަރިފުޅު އޭނާއާއި ވަކިކޮށްލި ގާތިލުގެ ކިބައިން ބަދަލު ހިފާށެވެ. އެކަމަށްޓަކައި އޭނާއަށް ކުރެވެން ހުރި ހުރިހާ ކަމެއް ކުރުމަށް ޔޫސުފް އަޒުމް ކަނޑައެޅިއެވެ.\nޔޫސުފް ދިޔައީ މުދިންބެ ބުނި މީހާ އެރަށަށް އައިސް އުޅޭކަން އެނގުމުން، މުދިންބެ ގެ ގެއަށެވެ. ސައިކަލުގައި އެގެއަށް ގޮސް ދޮރުގަ ޓަކި ޖަހާލުމުގެ ކުރިން، މެދު އުމުރުގެ މީހަކު އައިސް ދޮރު ހުޅުވާލިއެވެ.\n"ތިއައީ ދޯ؟ އެހެންވެ ދޮރު ހުޅުވަން އަހަރެން މިއައީ ވެސް. އާދޭ އެތެރެއަށް ޔޫސުފް" ނުދަންނަ މީހަކަށް ޔޫސުފް އެނގުމުން ކޮންމެވެސް ވަރަކަށް އޭނާގެ ހިތް ބިރުގަތެވެ. އެހެން ނަމަވެސް އެތެރެއަށްވަދެ މުދިންބެ ކޮބަތޯ އެއްސެވެ.\n"މުދިންބެ ވެސް އެބައާދޭ. އެކަމަކު އަސްލު ތިއައީ އަހަންނާ ބައްދަލު ކުރާކަށްނު.. ޔޫސުފަށް ޖެހިގެން ތިއުޅޭ ކަންތައްގަނޑު މަށަށް އިނގޭ. އަހަންނަކީ ތިކަމުން ޔޫސުފް ސަލާމަތް ކޮށްދޭން މަސައްކަތް ކޮށްދޭނެ ކަމަށް މުދިންބެ ޔޫސުފް ގާތު ބުނި މީހާ، ނަމަކީ ސައްތާރު" ސަލާމް ކުރަން އަތް ދިއްކޮށްލުމުން ޔޫސުފް ވެސް ސަލާމް ކޮށްލިއެވެ. ނަމަވެސް ސަލާމް ކޮށްފައި ސައްތާރު ޔޫސުފްގެ އަތުގެ ހުދުބަޔަށް ބަލާލިއެވެ.\n"ވަރަށް ގަދަޔަށް ކަލެއާ އަވަލާފަ ދޯ ހުރީ. ހާސް ނުވޭ. މިރޭ އޭނަ ކިބައިން ސަލާމަތް ކޮށްދޭނަން އިންޝާ ﷲ. އެކަމަކު.."\n"އެކަމަކު ކީއްވީ؟" ހައިރާންވެފައި އަތްތިރި ކޮށްލަމުން ޔޫސުފަށް އަހާލެވުނެވެ.\n"އޭނަ އިނީ ކަލޭގެ ދަރިއަކަށް ބަލިވެ. ދަރިފުޅަކީ އެއް ބައި ޖިންނި އަނެއް ބައި އިންސި ކުއްޖެއް ކަމަށް އަހަންނަށް މިހާތަނަށް އެނގިފައޮތީ.. އޭނަ ކައިރިން ސަލާމަތް ވެވޭނީ ދެގޮތެއްގެ މަތިން. އެއީ ވިސްނާދިނީމަ އޭނަ އަމިއްލައަށް ރުހި ޤަބޫލުވެގެން އިސްލާހުވެ މީހުންނަށް އުނދަގޫ ކުރުން ހުއްޓާލާފަ ދިޔުން. އެކަަމަކު ކަމަނަ އަކީ ލޭ ބޯ ޖިންނިއެއްވީމަ އެކަމާމެދު އަހަންނަށް ވަރަށް ޝައްކު... އަނެއް ގޮތަކީ... އޭނަ ނައްތާލުން. މަރާލުން. އެކަމަކު، އެހެން ހަދައިފިނަމަ އޭނައާއެކީ ކަލޭގެ ދަރިވެސް ފަނާވެގެން ދާނެ. މިތަނުން ކޮން ގޮތެއް ކަލޭ ބޭނުމީ؟" ޔޫސުފް އިން ހާލަތު ވިސްނޭފަދަ ގޮތަކަށް ސައްތާރު ސުވާލު ކުރިއެވެ.\nޔޫސުފަށް ހީވީ މުޅި ދުނިޔެ އޭނާގެ ވަށައިގެން އެނބުރެން ފެށިހެންނެވެ. ވާނީ ވެސް އެހެންތާއެވެ. ލޯބިވާ ދަރިފުޅު މިދުނިޔެއާއި ވަކިވުމުން ވަޅުލާފަ އައިތާ ސައްވީސް ގަޑިއިރު ނުވެއެވެ. ދެވަނަ ދަރިއެއް ލިބެން އުޅޭކަމުގެ ޚަބަރު ލިބުނުއިރު އެކުއްޖާ ދުނިޔެއަށްވެސް ނާންނަނީހެން މިޖެހެނީ ވަކިވާށޭ ޔޫސުފްގެ ހިތައް އެރިއެވެ. އެއީ ޖިންނިއަކަށް ލިބުނު ދަރިއެއް ނަމަވެސް، އެއީ ޔޫސުފްގެ ވެސް ދަރިއެކެވެ. ޔޫސުފްގެ ހިތުގަ، ދުނިޔެއަށް ވެސް ނާންނަ އެދަރިފުޅަށްޓަކައި ލޯބި ޖެހުނެވެ.\n"އަހަރެން ދެން ކިހިނެއް ހަދާނީ؟ އަހަރެން ބޭނުން އެނުބައި ޖިންނި ކައިރިން ސަލާމަތްވާން. އައިދަން ގެ މަރުގެ ބަދަލު ހިފަން. އަހަރެންގެ މަންމައާއި އެހެން މީހުން ވެސް އޭތީގެ ކިބައިން ސަލާމަތް ކުރަން... އެކަމަކު..." ޔޫސުފަށް ރޯން ފެށުނެވެ.\n"އެކަމަކު ދަރިފުޅު ވެސް ބޭނުން ދޯ" ޔޫސުފް ބުނަން އުޅޭ އެއްޗެއް ސައްތާރަށް ވިސްނުނެވެ.\n"އަހަންނަށް އިނގޭ އެއް ދަރިއާ ވަކިވެ، އަނެއްކާ އަނެއް ދަރިވެސް ގެއްލެން ބޭނުމެއް ނުުވާނެކަން. އެކަމަކު ޔޫސުފް މިހާރު އެންމެ ބޮޑަށް ވިސްނަންވާނީ ހިތުން އެކަންޏެއް ނޫން. ވިސްނަން ވާނެ ކުރިމަތީގަ މިއޮތް ކަންތައްގަނޑުގެ ނުރައްކާތެރިކަމާމެދު ވެސް. މިސާލަކަށް އޭނަ ދޫކޮށްލީޔޯ. އޭރުން އޭނަ ދާނީ ރަށުގެ އެކި މީހުންނަށް ގޯނާ ކުރަމުންދޯ. ބޭނުންތަ އެންމެގެ ދިރިއުޅުން ނުރައްކަލެއްގެ ތެރެއަށް ވަށްޓާލަން؟" ހަމަޖެހިގެން ސައްތާރު ޔޫސުފަށް ވިސްނާދިނެވެ. އަދި ނޫނެކޭ ބުނުމުގެ ގޮތުން ޔޫސުފް ބޯ ހޫރާލިއެވެ.\n"އެންމެ ރަނގަޅު. މިރޭ ތިކަމާ އުޅެން އަހަރެން ވެސް ނިންމައިފިން. އެކަމަކު އަހަރެންގެ ވަރަށް ބޮޑު އެދުމެއް އެބައޮތް" އުންމީދަކާއެކު ޔޫސުފް އެއްސެވެ.\n"ކަމަނަ ނައްތާލުމަށްވުރެ ބޮޑަށް އޭނައަށް ވިސްނައިދީ ރަނގަޅުވުމަށް ބާރު އަޅާ ދިނުން. އަހަރެން ބޭނުން އެންމެން ސަލާމަތް ކުރަން. ހަމައެފަދައިން، އަހަރެންގެ ދަރިފުޅު ވެސް އަހަރެން ބޭނުން. ހެޔޮ އެއީ އެއް ބައި ޖިންނި ކުއްޖަކަސް. އަނެއް ބައި އިންސިއެއްނު. ކަމަނަ އަށް ވިސްނައިދީ ޕްލީސް. އަދި ވިހައިގެން އަހަންނާއި ދަރިފުޅު ހަވާލުކޮށްފަ ވީ އެންމެ ދުރަކަށް ދާން ވެސް ވިސްނައިދީ" ޔޫސުފް އާދޭސް ކުރިއެވެ.\n"އެންމެ ރަނގަޅު. ތިހެން ކަންތައްވޭތޯ، އަހަންނަށް ކުރެވެން ހުރި ކަމެއް ކުރާނަން. ދެން ދޭ، މިރޭ އިޝާ ނަމާދުން ފައިބައިގެން އަންނާތި ގޮނޑުދޮށަށް. މަސައްކަތް ފަށާނީ އެތާނގަ. ކަމަނަ އާއި ކަލެއާ އެންމެ ފުރަތަމަ ބައްދަލުވީ ތަނުން"\nޔޫސުފް ގެއަށް ދިޔައިރުވެސް ހުރީ ލިބުނު ކުއްލި ޚަބަރުން މާޔޫސްވެ ހާސްވެފައެވެ. އޭނާގެ އުންމީދަކީ އޭނާ ހިތް އެދޭގޮތަށް އެރޭގެ ކަންކަންވެ ދިޔުމެވެ. ކަމަނަ އެއްބަސްވޭތޯ ހިތާ ހިތުން އޭނާ ދުޢާ ކުރިއެވެ.\nޢިޝާ ނަމާދުން ފޭބި ގޮތަށް ޔޫސުފް ދިޔައީ ގޮނޑުދޮށަށެވެ. މުދިންބެއާއި ސައްތާރުގެ އިތުރުން ދިހަ ފިރިހެނުން ވެސް އެތަނަށް އޭނާއާއެކު ދިޔައެވެ. އެމީހުންނަކީ ކަމަނަ ގެނައުމަށާއި ކަމަނައާއި ވާހަކަ ދައްކާއިރު އެތަނުގައި ޤުރްއާން ކިޔަވަން ގެނައި ދިހަ މީހުން ކަމުގައި ސައްތާރު ބުންޏެވެ. އެއީ އެހެން އެންމެންގެ ވެސް ރައްކާތެރިކަމަށްޓަކައިކަން ކަމަށް ވެސް ބުންޏެވެ.\nސަފުތައް އަތުރާލިއެވެ. ސައްތާރާއި މުދިންބެއާއި ޔޫސުފް ތިބޭ ކުރީގައެވެ. ޤުރްއާން ކިޔަވަން ތިބި މީހުން ތިބީ އެމީހުންގެ ފަހަތުގައެވެ. އެއެންމެންގެ އަތުގައިވެސް ޓޯޗެއް އޮތެވެ.\nދެފައި ވަށްކޮށްފައި އަތިރިމަތީގައި އިށީނުމަށްފަހު މުދިންބެއާއެކު ދެން ތިބި މީހުންވެސް ކިޔަވަން ފެށިއެވެ. ސައްތާރު ފެން ތައްޓެއް ކިޔެވުމަށްފަހު ޔޫސުފްގެ އަތަށް ދިނުއެވެ. އަދި މޫނާއި ދެއަތާއި މޭމަތީގައި އެފެން ހޭކުމަށް ވެސް އެދުނެވެ. ސައްތާރު ބުނި ފަދައިން ޔޫސުފް ކަންތައް ކުރުމުން، އޭނާ ތެދުވެފައި އެމީހުން އިށީންދެގެން އިންތަނުގެ ކުރިމަތީގައި ގޮފިކޮޅަކުން ވަށް ބޮޅެއް އެޅިއެވެ. އަދި އެނބުރި އައިސް ކުރިން އިން ތަނުގައި އިށީނުމަށްފަހު ކިޔަވަން ފެށިއެވެ.\nމާލަސްތަކެއް ނުވެ، ބޮޅު ތެރެއަށް ޖެހި ވިދުވަރެއްހެން، ކަމަނަ އައެވެ. އޭނާގެ ބޮޑު ދެލޯ ހުރީ ރުޅިއައިސްގެން ވަރަށް ބޮޑަށް ރަތްވެފައެވެ. އިސްތަށިގަނޑު އެއްކޮށް ހޭވިފައި ހުރިއިރު، ލޭބޯ ދެ ދަތްވެސް ބޭރަށް ނިކުމެފަ ހުށްޓެވެ. ރުޅި އައިސްގެން އޭނާ ޔޫސުފްމެންނަށް ހަމަލާދޭން ދުއްވައިގަތެވެ. އެކަމަކު އެބޮޅުގެ އެތެރެއިން އޭނާއަކަށް ނުނިކުމެވުނެވެ.\n"ނެރޭ މަމިތަނަނުން! ހަމަ މިހާރު ނެރޭ! ނޫނީ ކަލޭމެން އެންމެންގެ ދުވަސް ދުއްވާލާނަން!" ރުޅިއައިސްގެން ބިރުވެރި އަޑަކުން ކަމަނަ ބުންޏެވެ.\n"ކަލެއަށް ތިތަނުން ސަލާމަތް ވެވޭނީ އަހަރެން ކަލޭ މިނިވަން ކުރިއްޔާ! ތިތާ ހުރިހާ ހިނދަކު، ނޫނީ ތިބޮޅު ނުފުހެވޭހާ ހިނދަކު ކަލެއަކަށް ސަލާމަތެއް ނުވެވޭނެ! އެހެންވީމަ ބޭކާރު މަސައްކަތްތަކެއް ނުކޮށް އަހަރެން ދައްކާ ވާހަކަ އަޑުއަހާ އަދި އަހަންނަށް ޖަވާބުދީ" އިންޒާރު ދިނުމުގެ ރާގަކަށް ސައްތާރު ބުންޏެވެ.\n"އަހަރެން ނުޖެހޭނެ ކަލެއަށް ޖަވާބުދާރީވާކަށް! ކަލޭތީ ކާކު؟ ދެކުނުން އުތުރަށް ބޯޅައެއްހެން އުކިއުކި ހުންނަ، މީހުން ބަލައި ނުގަންނަ މީހެއް ކަލޭތީ. އަމިއްލަ އަންހެން މައިތިރި ނުކުރެވުނު މީހަކަށް އަހަރެން ހިފެހެއްޓޭނެތަ؟ ހަހަހަހަހަ.. ކަލޭ ކާފަ ކިޔައިފި ދޯ؟ އެކަމަކު ރަށްމެދަށް ދޯ ދަރިފުޅު އެކޮއެ ވިހެއީ" ސައްތާރުގެ ސިއްރުތައް ބޭޒާރު ކުރަމުން ކަމަނަ ހެމުން ހެމުން ބުންޏެވެ.\nއެވަގުތު ސައްތާރުގެ ކޮނޑުމަތީގަ އޮތް ފޮތިކޮޅެއް ސައްތާރު ވަޔަށް ވިހުރާލިއެވެ. ވިހުރުމާއެކު ކަމަނަ ވެއްޓި، އައްދޯއި އޭ ބުނެ އޭނާގެ ކޮނޑުގައި ފިރިމަން ފެށިއެވެ. އޭނާގެ ކޮނޑު ހުރީ ފިހިފަ ހުރި ފަދައިންނެވެ.\n"މިހާރު ކަލެއަށް އެނގިއްޖެއްނު އަހަންނަށް ކަލޭ މައިތިރި ކުރެވިދާނެކަން. ކަލޭ އިން ހާލަތައް ނުވިސްނާނަމަ މިހާރު ތިއަށްވުރެ ބޮޑުވަރު ކުރީމުސް. ދެން ވެސް ބުނޭ! ކީއްވެ ޔޫސުފާ އަވަލައިގެން ތިއުޅެނީ؟ ކީއްވެ މީހުންނަށް ތި ގޯނާ ކުރަނީ؟" ސައްތާރު އެއްސެވެ.\n"ލޯބި ވާތީ. ޔޫސުފްގެ ކުށް އެއީ. އޭނަ ކީއްވެ އޭނަގެ އަމާ ބުނި ބަސް ނާހާ، ދެ ނަމާދު ދޭތެރޭ ގަޑީގަ ނަމާދުވެސް ނުކޮށް ގޮނޑުދޮށަށް އަންނަންވީ؟ އަހަންނަށް ފެނުން ދެ ރޭ.. ތިން ވަނަ ރޭ އެއީ އޭނައަށް އަހަރެން ފެނި މަގޭ މަޅީގަ ޖެހުނު ދުވަސް!" ހެވިފަ އިނދެ ކަމަނަ ބުންޏެވެ.\n"ލޯބިވާތީއޭ؟ ދެން ކީއްވެ އޭނަގެ ދަރިފުޅު މަރާލީ؟ ކީއްވެ ރަށުން ދެ މީހުން މަރާލީ"\n"އެމީހުން މަރުވީ އަހަރެން ބަނޑުހައިވީމަ. ޔޫސުފްގެ ދަރި މަރާލީ އެއީ އަހަރެން ބޭނުންވި ގޮތް ވީމަ! އަހަރެން ބޭނުންވީ ޔޫސުފް އެކަނި. އޭނަގެ މަންމައާ ދަރިއާ ރަށު އެންމެނެއް ނޫން! މަށަށް ކީއްތަ އެމީހުންނަށް ކޮންމެ ގޮތެއް ވިއްޔާ! ޔޫސުފް މިހާރުވެސް ބޭނުމިއްޔާ އަހަރެން މިހުރީ ޔޫސުފާ އެކީ އުޅެން ތައްޔާރަށް. އަހަރުމެންގެ ލޯބިވާ ދަރިފުޅު ގޮވައިގެން" ބަނޑުގަ އަތް ޖައްސާލަމުން ކަމަނަ އެހެން ބުނުމުން ޔޫސުފް އަށް ވެސް އަސަރު ކުރިއެވެ.\n"ޔޫސުފް ކަލެއާ އެއްކަކު ނުދާނެ. އެކަމަކު ކަލޭ ބޭނުމިއްޔާ، ތިދަރިފުޅަށްޓަކައި ޝަރުތުތަކެއްގެ މަތިން އަހަރުމެން ކަލޭ މިނިވަން ކޮށްފާނަން" ޔޫސުފް ގާތު އެއްޗެއް ނުބުނުމަށް އިޝާރާތް ކުރަމުން ސައްތާރު ބުންޏެވެ.\n"ޝަރުތުތަކަކީ، ދެން މިރަށުގެ އެކަކަށް ވެސް، ޔޫސުފް އާއި އޭނާގެ އާއިލާއަށް ވެސް ކަލޭ އެއްވެސް އުނދަގުލެއް މީގެ ފަހުން ނުކުރުން. އަދި ކަލޭ ވިހެއިމަ، ތިދަރިފުޅު ޔޫސުފާއި ހަވާލުކޮށްފަ ކަލޭ މިތަނުން މުޅި އުމުރަށް ދިޔުން.. އެހެން ތަނަކަށް ދިޔަޔަސް އެތަނުގެ ބަޔަކަށް ވެސް ގޯނާ ނުކުރުން. އެއްބަސްތަ މިކަންކަމަށް؟" ސައްތާރުގެ ވާހަކަތައް އަޑުއަހާފަ ކަމަނަ ފެށީ ހޭންށެވެ.\n"ކަލެއަށް ހީވޭތަ މަގޭ ދަރި، މަ ދީފަ ދާނެހެން؟ ނުދާނަން! މި ދަރި މަށާ ވަކިވަންޏާ ވަކި ވާނީ ފުރާނައާއެކީ. ޔޫސުފް ދަރި ބޭނުންވިޔަސް ނުދޭނަން!" ކަމަނަގެ އެވާހަކަތައް އަޑުއަހާފަ ޔޫސުފް އަކަށް ކެތެއް ނުކުރެވުނެވެ.\n"ކަމަނަ. ތިހެން ނުހަދާ. ހެޔޮ ނުވާނެ. ތިބުނީނު އަހަރެން ދެކެ ލޯބިވެޔޭ. އެލޯތްބަށްޓަކާ ވެސް ރަހުމް ކުރޭ. ދަރިފުޅު އަހަންނާ ހަވާލު ކުރަން އެއްބަސްވޭ.. ކަމަނަގެ ފުރާނަވެސް އެއިރުން ސަލާމަތްވީނު" ޔޫސުފް އާދޭސް ކުރިއެވެ.\n"ތިހާ ދަރި ބޭނުމިއްޔާ މަށާ އެއްކޮށް ގެންގުޅެންވީނު. ކީއްވެ އެގޮތަށް ޝަރުތު ނުހެދީ؟ ކަލޭމެން އިންސާނުން ލޯބިވާގޮތާ އަހަރުމެން ލޯބިވާގޮތް ތަފާތުވާނެ. މިބުނީނު. ނުދޭނަން ދަރިއެއް. ހަދާ ގޮތެއް ހަދާ" ކަމަނަ ގޮތް ދޫނުކޮށް ބުންޏެވެ.\nއެއިރު އުޑަށް ބަލާލާފަ ސައްތާރު ހާސްވިއެވެ. އަދި ޔޫސުފްމެން ކައިރީ ބުންޏެވެ.\n"ވަރަށް ގޯސްވެއްޖެ. އެހާ ވަގުތެއް ނެތް. އުޑޫމަތި ބަނަވަނީ. ހަނދު އެވިލާގަނޑާ ނިވާވެއްޖެނަމަ އޭނައަށް ސަލާމަތްވެވޭނެ. އޭރުން ދެން އޭނަ ކިބައިން ސަލާމަތެއް ނުވެވޭނެ. އަވަސްކުރަން ޖެހޭ އެބަ. އެއްބަސް ނުވިއްޔާ ޖެހޭނީ ނައްތާލަން"\n"ކަމަނަ، ޕްލީޒް. ހެޔޮ ނުޥާނެ. އެއްބަސްވެބަލަ. އަހަންނަށް ކަމަނައާއެކީ ދެނެއް ނޫޅެވޭނެ. އައިދަން މަރާލީތީވެސް ނޫޅެވޭނެ. އަހަރެންގެ މަންމަވެސް ޤަބޫލެއް ނުވާނެ. އަހަރެން ކިހިނެއްތަ އަހަރެންގެ ދަރިފުޅުގެ ގާތިލާއެކީ ހެވިދިލިފަ އުޅޭނީ؟ އަހަންނަށް ތިދަރި ދޭން އެއްބަސްވޭ" ޔޫސުފް އަނެއްކާވެސް އާދޭސް ކުރިއެވެ.\nއެއިރު އުޑުމަތި ވަރަށް ބަނަވަމުން ދިޔައެވެ. ހަނދު ބޯވިލާގަނޑާ ކައިރިވަމުން ދިޔައެވެ.\n"ނުދޭނަމޭ! އަޑެއް ނީވޭތަ! ހެޔޮ ކޮންމެ ގޮތެއް ވިޔަސް ނުދޭނަން! ކަލޭ ދަރި ބޭނުމިއްޔާ މަށާ އެކީ އުޅޭ! މަގޭ ފުރާނަ ދިޔަސް ހެޔޮ! އެނޫން ގޮތަކަށް އެއްބަހެއް ނުވާނަން!"\n"ކުދިންނޭ! ދެން ނެތް ވަގުތެއް. ކިޔަވަން ފަށާ! ދެން އިނީ އެންމެ ފަސް މިނެޓެއްހާ ވަގުތުކޮޅެއް. އިތުރަށް ދެން ފުރުސަތެއް ނުދެވޭނެ. ނައްތާލަން ޖެހޭނީ. ނޫނީ އަހަރުމެންނާ ރަށު އެންމެންގެ ދުވަސް ދާނެ. ކިޔަވަންފަށާ!" ސައްތާރުގެ އަމުރަށް އެންމެން ކިޔަވަން ފެށިއެވެ. އަދި ކަމަނަގެ ގައިގަ އަޅަމުން ދިޔަ ވޭނަށް އޭނާ ހަޅޭލަވާ ރޯން ފެށިއެވެ. އެހިނދު އޭނާގެ ގައިގާ އަލިފާން ރޯވާން ފެށިއެވެ.\n"ނޫން، ނޫން.. ތިހެން ނުހަދާ! މަގޭ ދަރި!" ޔޫސުފަށް ކެތް ނުވެގެން އިން ތަނުން ތެދުވެގެން ވަށްބޮޅާ ދިމާލަށް ދުއްވައިގަތެވެ.\nއޭނާ ހުއްޓުވޭތޯ ސައްތާރު އަތް އުކި ނަމަވެސް އެކަމެއް ނުވިއެވެ. އެމީހުން ކިޔެވުން ކުރިއަށް ގެންދިޔައެވެ. ޔޫސުފް ގޮސް ވަށްބޮޅު ތެރެއަށް ވަނުމާއެކީ ކަމަނަ އޭނާގެ ގައިގާ ވަކިތަކުން ހިފަހެއްޓިއެވެ. ޔޫސުފަށް އެވަކިތަކުން ސަލާމަތެއް ނުވެވުނެވެ. އަނދަ އަނދާހުރި ކަމަނަ އާއެކީ ޔޫސުފްވެސް އެނދީއެވެ.\nހުރިހާކަމެއް ނިމިގެން ސައްތާރުމެން ބަލާލިއިރު، އަޅިތަކެއްގެ މެދުގައި އޮތީ އެއްކޮށް އަނދާ ކަޅުވެ ހުސްވެފައި އޮތް ޔޫސުފްގެ މަރުވެފަ އޮތް ހަށިގަނޑެވެ. ކަމަނަ އާއެކު ޔޫސުފް ވެސް މިދުނިޔެ ދޫކޮށް ދިޔައީއެވެ.


އއ. ބޮޑުފޮޅުދޫ މެޖިސްޓްރޭޓް ކޯޓު އިއުލާން\nއއ. ބޮޑުފޮޅުދޫ މެޖިސްޓްރޭޓް ކޯޓުގެ އިއުލާން


Gaza masverinnah beynun kurevey sarahahdhu ithurukohfi\nފަލަސްތީނުގެ މަސްވެރިން: ގާޒާގެ އެތައް ހާސް ރައްޔިތުންނެއް މަސްވެރިކަމަށް ބަރޯސާވާއިރު އިޒްރޭލުން ދަތިތައް ކުރިމަތި ކުރުވާ\nފަލަސްތީނުގެ ގާޒާގެ މަސްވެރިން، މަސް ބާނާ ސަރަހައްދު ބޮޑު ކޮށްދީފި އެވެ.\nފަލަސްތީނުގެ މަސްވެރިން، މަސް ބާނަން ނުކުމެ އުޅޭ ކަނޑުގެ ސަރަހައްދު ބޮޑުކުރި ނަމަވެސް ހަމާސް ޖަމާއަތާއި އިޒްރޭލާއި ދެމެދު މި މަހު ދެކެވުނު ސުލްހައިގެ ވާހަކަތަކާއި އެކަމާއި ގުޅުމެއްވާ ކަމަށް އިޒްރޭލުން ބުނެފައެއް ނުވެއެވެ.\nމި މަހުގެ ކުރީކޮޅު ބޯޑަރުގައި އުފެދުނު ހަމަނުޖެހުންތަކުގައި ފަލަސްތީނުގެ މަސްވެރިނަށް މަސް ބޭނުން އިޒްރޭލުން ވަނީ އެއްކޮށް މަނާކޮށްފަ އެވެ. ނަމަވެސް ދެބައި މީހުންގެ ކުރިމަތިލުންތައް ގޯސްވަމުން ދިޔަ ދަނޑިވަޅެއްގައި މިސްރާއި އދ. ގެ އިސްނެގުމުގެ ދަށުން ކުރިއަށް ދިޔަ ސުލްހައިގެ މަޝްވަރާތަކަށް ފަހު އިޒްރޭލުން ވަނީ ދަތިކުރުމުގެ ފިޔަވަޅުތައް އަޅައި މަސްބޭނޭ ސަރަހައްދަކީ 12 ނޯޓިކަލް މޭލުގެ ގޮތުގައި ކަނޑައަޅާފަ އެވެ.\nއެއަށް ފަހު މިފަހަރު ބޮޑުކޮށްފައިވާ 16 މޭލަކީ މިހާތަނަށް ފަލަސްތީނު މަސްވެރިންނަށް މަސް ބޭނޭ ސަރަހައްދު އެންމެ ބޮޑުކޮށްދިން ފަހަރު ކަމުގައި ވިޔަސް އެއީ 1990 ވަނަ އަހަރު އޮސްލޯ އެއްބަސްވުމުގެ ދަށުން އެއްބަސް ވެފައިވާ 20 ނޯޓިކަލް މޭލަށްވުރެ ކުޑަ މިންވަރެކެވެ.\nރިޕޯޓްތައް ބުނާ ގޮތުގައި ހަ މަހުގެ މުއްދަތަށްވި އެއްބަސްވުމުގެ ދަށުން މަސްބާނާ ސަރަހައްދު ބޮޑުކުރުމުގެ އިތުރުން ސިއްހީ އަދި އެހެނިހެން އިންސާނީ އެހީ ގާޒާގެ ރައްޔިތުންނަށް ފޯރުކޮށްދިނުމަށް މަގު ފަހިވާނެ އެވެ.\nޔޫއެން ފަލަސްތީން އިޒްރޭލް + މިސްރު\nހަމާސްއާ ގުޅުވައި އިޒްރޭލުން އދ. ގެ އޮފިޝަލަކު ހައްޔަރުކޮށްފި


ހޮނިހިރު ދުވަހާއި ބުދަދުވަހު ހުޅުމީދޫއާއި ފޭދުއާއި ދެމެދު ފެރީ ދަތުރުތައް ބާއްވަނީ - Voice of Meedhoo Voice of Meedhoo\nހޮނިހިރު ދުވަހާއި ބުދަދުވަހު ހުޅުމީދޫއާއި ފޭދުއާއި ...\nކޮވިޑް ވައިރަހުގެ މުޅިން އައު ވޭރިއެންޓެއް ...\nހޮނިހިރު ދުވަހާއި ބުދަދުވަހު ހުޅުމީދޫއާއި ފޭދުއާއި ދެމެދު ފެރީ ދަތުރުތައް ބާއްވަނީ\nހުޅުމީދުން ކޮވިޑްގެ ކޭސްތަކެއް ފެނި އެޕްރީލް 29 ވަނަ ދުވަހު ހުޅުމީދޫ މޮނިޓަރިންގެ ހާލަތަށް ގެނައުމާއި ގުޅިގެން ހުޅުމީދޫއާއި ފޭދުއާއި ދެމެދު ސަދަން ޓްރާންޕޯޓް ލިންކުން ކުރަމުން އައި ފެރީގެ ދަތުރުތައް އެޕްރީލް 29 ވަނަ ދުވަހުން ފެށިގެން މެދު ކަނޑާލާފައި އޮތުމަށްފަހު ދަތުރުތައް މާދަމާ ފަށަން ހަމަޖެހިފައިވާކަމަށް ސަދަންޓްރާންސްޕޯޓް ލިންކުން ހާމަކޮށްފިއެވެ.\nސަދަންޓްރާންޕޯޓް ލިންކުން ހާމަކޮށްފައިވާގޮތުގައި އައްޑޫސިޓީ ކައުންސިލްގެ އެންގެވުމަކަށް މާދަމާ ދަތުތައްފެށިކަމުގައިވިޔަސް ދަތުރުތައް ބޭއްވުމަށް ސިޓީ ކައުންސިލުން ހުއްދަދީފައިވަނީ ހޮނިހިރު ދުވަހާއި ބުދަދުވަހު އެކަނިކަމަށެވެ.\nއަދި މީގެ އިތުރަށް ހޮނިހިރު ދުވަހާއި ބުދަދުވަހު މިބޭއްވޭ ފެރީގައި ދަތުރު ކުރެވޭނީ އެސްއެސްޑީން ހުއްދަ ދެއްވާފައިވާ ފަރާތްތަކަށްކަމަށްވެސް ސަދަންޓްރާންޕޯޓް ލިންކުން ހާމަކޮށްފައިވެއެވެ.\nހުޅުމީދޫއާއި ފޭދުއާއި ދެމެދު ދެމަސްދުވަހަށް ވުރެ ގިނަދުވަހު ފެރީގެ ދަތުރުތައް މެދު ކަނޑާލާފައި އޮތަސް ޒަރޫރީ ބޭނުންތަކުގައި އައްޑޫސިޓީގެ ގުޅިފައިވާ ރަށްރަށަށް ހުޅުމީދޫން ދާންޖެހޭ މީހުން އެސްއެސްޑީގެ ހުއްދަ ހޯދައިގެން ލޯންޗް ކުށްޔަށް ހިފައިގެން ދަތުރު ކުރަމުންގޮސްފައިވެއެވެ. އަދި މީގެ އިތުރަށް އާއްމުކޮށް މީހުންނަށް ދަތުރު ނުކުރެވުނުކަމުގައި ވިޔަސް ހިތަދޫ ބޮނިޓޯގެ ފަރާތުން ހިތަދުން ހުޅުމީދުއަށް ހުކުރު ދުވަސް ފިޔަވައި ކޮންމެ ދުވަހަކު ކާގޯ ފެރީގެ ނަމުގައި ދަތުރުތައް ބާއްވަމުން ގޮސްފައިވެއެވެ.\nސަދަންޓްރާންޕޯޓް ލިންކުން ހާމަކޮށްފައިވާގޮތުގައި ހޮނިހިރު ، ބުދަ މިދެދުވަހު ބޭއްވޭ ދަތުރުތަކުގައި ފެރީ ހުޅުމީދޫން ފުރުމަށް ހަމަޖެހިފައިވަނީ ހެނދުނު 8:00 ގައެވެ. އަދި މިދެދުވަހު ފޭދުން ފެރީ ފުރުމަށް ހަމަޖެހިފައިވަނީ 14:00 ގައެވެ.\nމޯލްޑިވްސް ޕޯސްޓް ލިމިޓެޑުގެ ބެލުމުގެ ދަށުން މިހާރު އައްޑޫސިޓީއާއި ފުވައްމުލަށް ސިޓީގައި ކުރަމުންދާ ޓްރާންޕޯޓްސްގެ ޚިދުމަތް އެމްޓީސީސީގެ ދަށަށް ބަދަލުކުރުމުގެ މަސައްކަތް ވަރަށް ހަލުއިކަމާއެކު ކުރަމުންދާކަމަށް މައުލޫމާތު ލިބިފައިވެއެވެ.


Fahathun arai molhuve Real alun eh vana ah | Mihaaru\n27 ފެބުރުއަރީ 2017 - 07:237comments\nރޭ ރަށުން ބޭރުގައި ބާސެލޯނާ މޮޅުވެ އެއް ވަނަ އަށް އެރި ނަމަވެސް އެއް މެޗު މަދުން ކުޅެފައިވާ މެޑްރިޑް އަލުން އެއް ވަނަ ހޯދީ 55 ޕޮއިންޓާ އެކު އެވެ. ބާސެލޯނާ ދެ ވަނައިގައި އޮތީ 54 ޕޮއިންޓާ އެކު އެވެ. ތިން ވަނައިގައި 52 ޕޮޮއިންޓާ އެކު އޮތީ ސެވިއްޔާ އެވެ. އެތުލެޓިކޯ މެޑްރިޑް އޮތީ 45 ޕޮއިންޓާ އެކު ހަތަރު ވަނައިގަ އެވެ.\nވިޔަރެއާލާއި މެޑްރިޑް ރޭ ކުޅުނު މެޗުގެ ފުރަތަމަ ހާފުގައި ލަނޑެއް ފެނިގެން ގޮސްފައިނުވާއިރު ވިޔަރެއާލުން ވަނީ ދެ ވަނަ ހާފުގެ ކުރީކޮޅު ދެ ލަނޑުގެ ލީޑެއް ނަގައިފަ އެވެ. މެޑްރިޑުން ތަފާތު ކުޑަކުރީ 64 ވަނަ މިނެޓުގައި ގަރެތު ބޭލް ޖެހި ލަނޑުންނެވެ. އެ ޓީމަށް އެއްވަރުކޮށްދިނީ 74 ވަނަ މިނެޓުގައި ކްރިސްޓިއާނޯ ރޮނާލްޑޯ ޕެނަލްޓީއަކުން ޖެހި ލަނޑަކުންނެވެ. މެޑްރިޑް މޮޅުކޮށްދިނީ 84 ވަނަ މިނެޓުގައި އަލްވާރޯ މޮރާޓާ އެވެ.\nޗެމްޕިއަންސް ލީގުގެ ދެ ވަނަ ބުރުގެ ފުރަތަމަ ލެގުން ފްރާންސުގެ ޕީއެސްޖީ އަތުން 4-0 އިން ބަލިވެ ފޯމް ކަޓާފައިވާ ބާސެލޯނާ އަށް ރޭ އެތުލެޓިކޯ މެޑްރިޑް އަތުން ލިބުނު މޮޅާ އެކު ވަނީ ބޮޑު ހިތްހަމަޖެހުމެއް ލިބިފަ އެވެ. މެޗުގެ ކުރިން ވެސް އެ ޓީމުގެ ކޯޗު ލުއިސް އެންރިކޭ ވަނީ ވެސް މިއީ ގެއްލިފައި އޮތް ފޯމް އަލުން ގެންނަން އެންމެ އެކަށީގެންވާ މެޗު ކަމަށެވެ.\nއެތުލެޓިކޯގެ ސްޓޭޑިއަމުގައި ކުޅުނު މި މެޗުގައި ބާސެލޯނާ އިން ލީޑު ނެގީ 64 ވަނަ މިނެޓުގައި ރަފީނިއާ ޖެހި ގޯލުންނެވެ. އެތުލެޓިކޯ އަށް އެއްވަރުކޮށްދިނީ 70 ވަނަ މިނެޓުގައި ޑިއޭގޯ ގޮޑިން އެވެ. ބާސެލޯނާ 86 ވަނަ މިނެޓުގައި ސަލާމަތްކޮށްދިނީ ލިއޮނަލް މެސީ އެވެ.


Gavaidhaa hilaafah ulhey bidheyseen ah fureyne goyi hamajassaifi\nގަވައިދާ ހިލާފަށް އުޅޭ ބިދޭސީންނަށް ދެވޭނެ ގޮތް ހަމަޖައްސައިދީފި\nމާލޭގައި އުޅޭ ބިދޭސީންތަކެއް: އަމިއްލަ ގައުމަށް ދެވޭނެ ފަސޭހަ އިންތިޒާމެއް ވަނީ ހަމަޖައްސާފައި\nގަވާއިދާއި ހިލާފަށް އުޅޭ ބިދޭސީންގެ ތެރެއިން ގައުމަށް އަމިއްލައަށް ފުރައިގެން ދާން ބޭނުންވާ ފަރާތްތަކަށް އެ އިންތިޒާމް އިމިގްރޭޝަނުން ހަމަޖައްސައިދީފި އެވެ.\nއިމިގްރޭޝަނުން ނެރެނު އިއުލާނެއްގައި ބުނީ ބައިނަލްއަގްވާމީ ދަތުރު ހުޅުވާލުމުން ގިނަ އަދަދެއްގެ ބިދޭސީން ރާއްޖެއިން ފުރައިގެންދާން ބޭނުންވެފައި ތިބި ކަމަށެވެ. އެހެންވެ އެ ފަރާތްތަކަށް ފަސޭހަކަމާއެކު ފުރޭނެ ގޮތް ހަމަޖައްސައި ދިނުމަށް ނިންމާފައިވާ ކަމަށެވެ.\nއެގޮތުން އަމިއްލަ ގައުމަށް ދާން ބޭނުންވާ ބިދޭސީންގެ ތެރެއިން އަތުގައި މުއްދަތު ހަމަ ނުވާ ޕާސްޕޯޓެއް އޮތް، އެކި ސަބަބުތަކާހުރެ ރާއްޖެއިން ނުދެވިފައި ތިބި މީހުންނަށް ފަސޭހައެއް އިންތިޒާމެއް ވަނީ ހަމަޖައްސާފަ އެވެ.\nއެފަދަ މީހުން، އެކަމަށް އެދޭ ފޯމު ފުރިހަމަކޮށް، މުއްދަތު ހަމަނުވާ ޕާސްޕޯޓާ އެކުގައި އެއާޕޯޓް އިމިގްރޭޝަން ހުށަހެޅުމުން ފުރައިގެން ދެވޭނެ އެވެ. މި ފުރުސަތު މި އަހަރުގެ ނިޔަލަށް އޮންނާނެ އެވެ. ޕާސްޕޯޓުގެ މުއްދަތު ހަމަވެފައިވާ ފަރާތްތަކާއި ޓްރެވަލް ޑޮކިއުމަންޓް ހައްދައިގެން ރާއްޖެއިން ފުރަން ބޭނުންވާ ފަރާތްތަކުން އިމިގްރޭޝަންގެ މޮނިޓަރިން ސެކްޝަންއަށް ދާން ވަނީ އެދިފަ އެވެ.


23 ވަނަ އަސާސީ ތަމްރީން ކޯހުގެ ދަސްވެނިވުމުގެ ރަސްމިއްޔާތު ބާއްވައިފި\nމޯލްޑިވްސް ކަރެކްޝަނަލް ސަރވިސްގެ 23 ވަނަ އަސާސީ ތަމްރީން ކޯހުގެ ދަސްވެނިވުމުގެ ރަސްމިއްޔާތު މާފުށީ ޖަލުގައި މިރޭ ބާއްވައި، ދަސްވެނިވި 59 އޮފިސަރުންނަށް ސެޓްފިކެޓް ދީފިއެވެ.\nމި ރަސްމިއްޔާތު ޝަރަފްވެރިކޮށްދެއްވީ މިނިސްޓަރ އޮފް ހޯމް އެފެއަރޒް އޮނަރަބަލް އިމްރާން ޢަބްދުﷲ އެވެ. މިނިސްޓަރގެ އިތުރުން ކޮމިޝަނަރ އޮފް ޕްރިޒަންސް ޢަބްދުﷲ މުނާޒް، ޑެޕިއުޓީ ކޮމިޝަނަރ އޮފް ޕްރިޒަންސް އިބްރާހިމް މުޙައްމަދު ދީދީ، އެސިސްޓަންޓް ކޮމިޝަނަރ އޮފް ޕްރިޒަންސް މުޙައްމަދު އާސިފް، މިނިސްޓްރީ އޮފް ހޯމް އެފެއަރޒްގެ ސްްޓޭޓް މިނިސްޓަރ ޢަލީ ނަޒީރު، ކޮމިޝަންޑް ރޭންކްގެ އޮފިސަރުންނާއި ނޮން-ކޮމިޝަންޑް ރޭންކުގެ އޮފިސަރުން މި ރަސްމިއްޔާތުގައި ބައިވެރިވިިއެވެ. ދަސްވެނިންނަށް ހުވާލައިދެއްވާފައިވަނީ ކްރިމިނަލް ކޯޓްގެ ޣާޒީ އަލްއުސްތާޛް އަޙްމަދު ޝަކީލްއެވެ.\n17 ހަފްތާގެ މުއްދަތަށް މާފުށީ ޖަލުގައި ކުރިއަށްގެންދިޔަ މި ޕްރޮގްރާމަކީ އިންސްޓިޓިއުޓް ފޯރ ކަރެކްޝަނަލް ސްޓަޑީޒް (އައިކޯސްޓް) ން މޯލްޑިވްސް ކަރެކްޝަނަލް ސަރވިސްގެ ޚިދުމަތާ ގުޅޭ ޕްރިޒަން އޮފިސަރުންނަށް ޖަލުތަކުގައި މަސައްކަތްކުރެވޭ ފެންވަރަށް ޢިލްމު އުގަންނައިދީ، ތަމްރީނު ކުރުމަށް ހިންގާ ކޯހެކެވެ. އަދި މި އޮފިސަރުންނަކީ އަޚްލާގް ރަނގަޅު ސިފަވަންތަ ބަޔަކަށް ހެދުމާއި ޖަލުގެ ކަންކަން ހަރުދަނާކޮށް ތަޢުލީމީ ޒުވާނުން މި މުއައްސަސާގެ ކުރިމަގު އުޖާލާކުރުމަށް ތަމްރީނުކޮށް ވަޒީފާގެ މާޙައުލަށް އަހުލުވެރިކުރުމަށްހިންގާ ތަމްރީން ޕްރޮގްރާމެކެވެ.\nމި ރަސްމިއްޔާތުގައި ދަސްވެނިންނަށް ސެޓްފިކެޓް ދިނުމުގެ އިތުރުން ޑިސްޓިންޝަން ހާސިލްކުރި އޮފިސަރުންނަށް ވަނީ މެޑަލް ހަވާލުކޮށްފައެވެ. އަދި “ހުރިހާ ގޮތަކުން އެންމެ ރަނގަޅު އޮފިސަރު”އަށް ވަނީ ހަނދާނީ ލިޔުމާއި ފިލާ އަދި ބެރޭ ހަވާލުކޮށްފައެވެ.\nމީގެ އިތުރުން “އެންމެ ހަށިހެޔޮ” އަންހެން އަދި ފިރިހެން އޮފިސަރަށް ވަނީ ހަނދާނީ ފިލާ ހަވާލުކޮށްފައެވެ.\nޝަރަފްވެރި މެހެމާން އޮނަރަބަލް މިނިސްޓަރގެ ވާހަކަފުޅުގައި ހުރިހާ ދަސްވެނިންނަށާއި އާއިލާތަކަށް މަރުހަބާއާއި މުބާރަކްބާދީ ދެންނެވިއެވެ. އަދި ޖަލުތަކުގެ ހާލަތު ބަދަލުކުރެވޭނީ ކޮންމެ ދުވަހަކު ގައިދީންނާ ބައްދަލުވާ އޮފިސަރުންގެ ވިސްނުން ބަދަލުކޮށް، ފުރިހަމައަށް ތަމްރީނާއި ތަޖްރިބާ ލިބި، އިންސާނީ ހައްގުތަކާއި ކަރާމަތަށް ރައްކާތެރިކުރުމުގެ ސިފަތައް އަށަގަނެގެން ކަމަށް އެ މަނިކުފާނު ވިދާޅުވިއެވެ. އަދި މި މަގްސަދު ހާސިލުކުރުމުގައި އިންސްޓިޓިއުޓް ފޯރ ކަރެކްޝަނަލް ސްޓަޑީޒް ފެ ފަރާތުން ކުރަމުންދާ މަސައްކަތަށް ވަރަށް އިހްލާސްތެރިކަމާއެކު ޝުކުރު އަދާ ކުރެއްވިއެވެ.\nކޮމިޝަނަރ އޮފް ޕްރިޒަންސް ވާހަކަފުޅު ދައްކަވަމުން ވިދާޅުވީ، ޕްރިޒަން އޮފިސަރުންނަކީ ހަމައެކަނި ޖަލުގައި މީހުން ބަންދުކޮށް އެމީހުން ފިލައިގެން ދިޔަނުދޭން ތިބޭ ބައެއް ނޫން ކަމަށާއި ޕްރިޒަން އޮފިސަރުންނަކީ ގައިދީން އިސްލާހުކޮށް އެމީހުންނަކީ މުޖްތަމައު ބަލައިގަންނާނޭ ފަދަ އާމްދަނީ ލިބޭ ހަރުދަނާ މީހުންނަށް ހެދުމަށް މަސައްކަތްކުރާ ބައެއްކަމަށެވެ. އަދި މި މަގްސަދު ހާސިލުކުރުމަށް އިންސްޓިޓިއުޓް ފޯރ ކަރެކްޝަނަލް ސްޓަޑީޒް (އައިކޯސްޓް)ގެ ތައުލީމީ ދައުރު ފުޅާކުރުން މުހިއްމުކަމާއި އޮފިސަރުންނަށް މަތީ ތައުލީމާއި ތަމްރީން ލިބޭނެ މަގު ފަހިކުރުމުގެ ބޭނުން ފާހަގަކޮށް، އިރާދަކުރެއްވިޔާ ހުރިހާ ފަރާތްތަކެއްގެ އެހީތެރިކަމާއެކު 2020 ވަނަ އަހަރު ވެގެންދާނީ އައިކޯސްޓް އައު ތައުލީމީ ހަރުފަތްތަކެއް ގިރާކުރާ އަހަރެއްކަމުގައި ސީޕީ މުނާޒް ވިދާޅުވިއެވެ.


Namaadhu Elhun: Nurakkaatherikan bodu faafa eh\nއެއްދުވަހަކު، ކީރިތި ރަސޫލާ صلى الله عليه وسلم އާއި އެކަލޭގެފާނުގެ ޞަޙާބީން މިސްކިތުގައި (އެބަހީ: މަސްޖިދުއްނަބަވީގައި) ތިއްބަވަނިކޮށް، މީހަކު، އޭނާގެ ޖަމަލުގައި މިސްކިތަށް ވަނެވެ. ދެން އޭނާގެ ޖަމަލު ތިރިކޮށް، އެސޮރު މިސްކިތުގައި ބަނދެފައި އައިސް މީސްތަކުންނާ މުޚާޠަބުކޮށް އެއްސެވެ. "ތިޔަބައިމީހުންގެ ތެރެއިން މުޙައްމަދަކީ ކޮބައިހެއްޔެވެ؟"\nއެހިނދު، ނަބިއްޔާ صلى الله عليه وسلم އެކަލޭގެފާނުގެ ޞަޙާބީންގެ މެދުގައި، އެއަތްޕުޅު މައްޗަށް ލެނގިވަޑައިގެން އިންނެވިއެވެ. ތިމަންމެން ބުނީމެވެ. "އެކަލޭގެފާނަކީ ހަމުގެ ކުލަ ދޮން ކުލައިގައިވާ، އަތްޕުޅު މައްޗަށް ލެނގިވަޑައިގެން މި އޮންނެވި ކަލޭގެފާނެއެވެ."\nދެން އެމީހާ ބުންޏެވެ. "އޭ ޢަބްދުލް މުއްޠަލިބުގެ ދަރިކަލުންނޭވެ." އެހިނދު ޖަވާބު ދެއްވަމުން ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. "ތިބާއަށް ޖަވާބު ދެމުއެވެ." އޭނާ ދެންނެވިއެވެ. "ތިމަންނާ ކަލޭގެފާނަށް ސުވާލެއް ދަންނަވަން ބޭނުންވެއެވެ. އަދި ސުވާލު ކުރުމުގައި ހަރުކަށިކޮށް ބުނެވުނަސް ތިމަން ދެކެ ކޯފާވެވަޑައި ނުގެންނެވުން އެދެމެވެ." އެހިނދު ޙަދީޘް ކުރެއްވިއެވެ. "ތިބާ ބޭނުން ކޮންމެ އެއްޗެއް އަހާށެވެ."\nއޭނާ ދެންނެވިއެވެ. "ކަލޭގެފާނާއި ކަލޭގެފާނުގެ ކުރީން އިސްވެދިޔަ އެންމެންގެ ރައްބު ގަންދީ އަހަމެވެ. ﷲ، ހަމަ ކަލޭގެފާނު ހުރިހާ މީސްތަކުންގެ ގާތަށް ރަސޫލު ކަމާއިގެން ފޮނުއްވެވީ ހެއްޔެވެ؟"\nޙަދީޘް ކުރެއްވިއެވެ. "ﷲ ގަންދީ ބުނަމެވެ. އާއެކެވެ." އަނެއްކާވެސް އޭނާ ސުވާލު ކުރިއެވެ. "ﷲ ގަންދީ ދަންނަވަމެވެ. ކޮންމެ ރެޔަކާއި ދުވާލު ފަސް ނަމާދު ކުރުމަށް ހަމަ ﷲ އަމުރު ކުރެއްވި ހެއްޔެވެ؟" ޙަދީޘް ކުރެއްވިއެވެ. "ﷲ ގަންދީ ބުނަމެވެ. އާއެކެވެ." އޭނާ ސުވާލު ކުރިއެވެ. "ﷲ ގަންދީ އަހަމެވެ. ކޮންމެ އަހަރަކު މި މަހު (އެބަހީ: ރަމަޟާން މަހު) ރޯދަ ހިފުމަށް، ހަމަ ﷲ އަމުރު ކުރެއްވި ހެއްޔެވެ؟" ޙަދީޘް ކުރެއްވިއެވެ. "ﷲ ގަންދީ ބުނަމެވެ. އާއެކެވެ." އޭނާ އަނެއްކާވެސް ސުވާލު ކުރިއެވެ. "ﷲ ގަންދީ ދަންނަވަމެވެ. މުއްސަނދިންގެ އަތުން ޒަކާތް ނަގައި ފަޤީރުންނަށް ދިނުމަށް މާތް ﷲ ހަމަ އަމުރު ކުރެއްވި ހެއްޔެވެ؟" ޙަދީޘް ކުރެއްވިއެވެ. "މާތް ﷲ ގަންދީ ބުނަމެވެ. އާއެކެވެ." އެހިނދު އެމީހާ ދެންނެވިއެވެ. "ކަލޭގެފާނު ގެންނެވި ހުރިހާ ކަމަކަށް އީމާންވެއްޖައީމު އެވެ. އަހުރެންނަކީ، އަހުރެންގެ ގައުމުގެ މީސްތަކުން ފޮނުވައިގެން އައި މީހަކީމެވެ.\nއަހުރެންނަކީ ބަނީ ސާޢުދު ބުނު ބަކްރު ވަންހައިގެ ޟިމާމު ބުނު ޘަޢުލަބާއެވެ." މިއީ ޞަޙީޙުލް ބުޚާރީގައި ރިވާވެގެންވާ ޙަދީޘެކެވެ.\nބައެއް ރިވާޔަތްތަކުގައިވެއެވެ. އެމީހާއަށް އިޝާރަތްކުރައްވައި ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. "ތިމަން ކަލޭގެފާނުގެ ފުރާނަ އެފަރާތެއްގެ އަތްޕުޅުގައިވާ އިލާހު ގަންދީ ހުވާކޮށްފައި ބުނަމެވެ. އޭނާ އެބުނީ ތެދުކަމުގައިވާނަމަ، އޭނާ ސުވަރުގެ ވަންނަ ހުއްޓެވެ."\nމާތް ﷲ ވަޙީކުރައްވާފައިވެއެވެ. ﴿ حَافِظُوا عَلَى الصَّلَوَاتِ وَالصَّلَاةِ الْوُسْطَى وَقُومُوا لِلَّهِ قَانِتِينَ * فَإِنْ خِفْتُمْ فَرِجَالًا أَوْ رُكْبَانًا فَإِذَا أَمِنْتُمْ فَاذْكُرُوا اللَّهَ كَمَا عَلَّمَكُمْ مَا لَمْ تَكُونُوا تَعْلَمُونَ ﴾ [البقرة: 238، 239] މާނައީ: "ތިޔަބައިމީހުން ނަމާދުތަކާއި، އަދި، މެދުނަމާދުގެ މައްޗަށް ރައްކާތެރިވާށެވެ! އަދި ތިޔަބައިމީހުން ﷲ އަށް ކިޔަމަންތެރިވެ، މަޑުމައިތިރިކަމާއެކު (ނަމާދުގައި) ޤާއިމުވެ ތިބޭށެވެ! * ފަހެ، ތިޔަބައިމީހުންނަށް ބިރުވެރިކަމެއް މެދުވެރިވެއްޖެނަމަ، ފައިމަގުގައި ހިނގަހިނގާތިބެގެން، ނުވަތަ، ސަވާރުވެތިބެގެން ނަމާދު ކުރާހުށިކަމެވެ! ދެން، ތިޔަބައިމީހުންނަށް أمانކަން ލިބިއްޖެނަމަ، ފަހެ، ތިޔަބައިމީހުން، ﷲ ހަނދުމަކުރާށެވެ! (އެބަހީ: ކުރީގައި ނަމާދުކޮށް އުޅުނުގޮތަށް ނަމާދު ކުރާށެވެ!) ތިޔަބައި މީހުންނަށް އެނގިގެންނުވާ ކަންތައް، އެކަލާނގެ ތިޔަބައިމީހުންނަށް އުނގަންނައިދެއްވި ފަދައިންނެވެ." އެއްވެސް ޙާލެއްގައި ނަމާދު ނުކޮށް ދޫކޮށްލުމަކަށް ފުރުޞަޠެއް ނެތެވެ.\nކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. "لا تَتْرُكَنَّ الصلاةَ متعمِّدًا، فإنَّهُ من تَرَكَ الصَّلاةَ مُتَعَمِّداً فقد برِئَتْ منه ذِمَّةُ الله ورسُولِه" رواه البخاري في أدب المفرد މާނައީ: "ޤަޞްދުގައި ނަމާދު ނާޅާށވެ. އެހެނީ ޤަޞްދުގައި ނަމާދު އަޅައިފި މީހާވަނީ ﷲ އާއި އެކަލާނގެ ރަސޫލާގެ ޒިންމާއިން ބޭރުވެފައިވެއެވެ."


އަޅުކަން ކުރާއިރަށް އެދޭހައި ކަމެއް ޙާޞިލުވާކަށް ނުޖެހޭނެ - އެއީ ފައިސާ ދޭއިރަށް މުދާ ގަންނަން ލިބޭ އުޞޫލުން ހިނގާ ކަމެއް ނޫން!: މުފްތީ މެންކް\nއަޅުކަން ކުރުމަކީ އެމީހަކު އެދޭ ކޮންމެ ކަމެއް ﷲ ތައާލާ ހަމަ ވަގުތުން ފުއްދަވައި ދެއްވެވުން ލާޒިމުކުރާ ކަމެއް ނޫނެވެ. އަޅުކަން ކުރުމަކީ އެއަށްވުރެ މާ މަތިވެރިކަމެކެވެ. އަޅުކަން ކުރުމުގެ ބޭނުމަކީ ﷲ ތަޢާލާ ޢާއި ތިމާ އާއި ދެމެދުގައި ގުޅުން އުފެއްދުމާއި އެގުޅުން އިތުރަށް ބަދަހިކުރުމެވެ. ވީމާ ތިބާ ޙާޞީލުކުރަން ބޭނުންވާ ކަންކަމާއި ތިބާ ކުރާ އަޅުކަމާއި ނުގުޅުވާށެވެ.\nﷲ ތަޢާލާ އާއި ތިބާ އާއި އޮންނަ ގުޅުން ހާމަވެގެންދާނީ ތިބާ ކޮންމެ ދުވަހަކު ﷲ ތަޢާލާ އާއި ކުރާ މުޢާމަލާތުތަކުންނެވެ. އެ މުޢާމަލާތުތައް ފުރިހަމަ ނަމަ ތިބާގެ ބޭނުންތައް ދާނީ ފުދެމުންކަން ޔަޤީނެވެ. އަދިވެސް ވިސްނައިލަން ޖެހޭ ކަމެއް އެބަ އޮތެވެ. އެއީ ތިބާ ﷲ ތަޢާލާއަށް އަޅުކަން ކުރަންވީ ހަމައެކަނި ތިބާ އެދޭ ކަމެއް ޙާޞިލުކުރަން ބޭނުންވުމަކުން ނޫނެވެ. ކޮންމެ ދުވަހަކުވެސް އަޅުކަން ކުރަން ޖެހޭނެއެވެ. އެކަން ކުރުންމަތީގައި ދެމިހުރެގެން ކަންކަމަށް އެދޭށެވެ.\nނަމަވެސް ބައެއް މީހުންނަށް ޤަބޫލުކުރެވިފައި އޮންނަނީ މިއުޅެނީ ޑޮލަރު ހިފައިގެން ނުވަތަ ކޭޝްކާޑު ހިފައިގެން ފިހާރައަކަށްވަދެ ވިޔަފާރި ކުރަން ކަމަށެވެ. ފައިސާ ދިނުމުން މުދައު ވަގުތުން ދޭންޖެހޭ އުޞޫލުން އަޅުކަން ހަމަ ކުރާއިރަށް ބޭނުންވެގެން އެދޭހައި ކަމެއް ފުދެން ޖެހޭނެ ކަމަށެވެ.\nމި ނުބައި ވިސްނުން އަވަހަށް ދޫކޮށްލާށެވެ! ކުރާ ކޮންމެ ދުޢާއެއް އިޖާބަ ކުރައްވަވާ ޙާލަތަށްވެސް ދެވޭނެއެވެ. ނަމަވެސް އެހިސާބަށް ކުރިއަށް ދެވޭނީ ލައްކަ ގިނަ މަސައްކަތްކޮށްގެންނެވެ. ހާދައި ބޮޑަކަށް އިޚްލާޞްތެރިވެގެންނެވެ. ހިތުގެ ތަޤްވާވެރިކަން ހާދަހައި ވަރުގަދަ ކުރެވިގެންނެވެ! ވީމާ އެކަންކަމަށް ގަދައަޅައި މަސައްކަތްކުރުންމަތީގައި ދެމިހުންނަ މީހާގެ ބޭނުންތައް އަބަދުވެސް ދާނީ ފުދެމުންނެވެ.\nހުކުރު ދުވަހު ދުޢާ ނުކުރުމަކީ ރަނުގެ ފުރުޞަތެއް ނަގައިލުން! މިއަދު އަހަރެން ކުރި ދުޢާ!: މުފްތީ މެންކް\nކުށެއް ކުރެވިއްޖެ ނަމަ އަމިއްލަ ނަފްސް ދެކެ ރުޅިއައުމެއް ނެތެވެ! މުސްތަޤްބަލުގެ އަލިގަދަކޮށް މާޒީ ގެއްލުވައިލާށެވެ!: މުފްތީ މެންކް\nނިޔަފަތީގަ ކުލަޖެއްސުމާ ބޯ ޑައީކުރުން އިސްލާމް ދީނުގަ ހުރުމަށްވުރެ މުހިންމު ކަމަކަށް ހަދަނީ ހެއްޔެވެ؟: މުފްތީ މެންކް\nއަޅުކަމާ ޢާއިލީ މަސްއޫލިއްޔަތު އަދާކުރުމަކީ އާމްދަނީ އިތުރުކުރަން ޤްރުބާން ނުކުރެވޭނެ2ކަންތައް!: މުފްތީ މެންކް\nލަދުގަންނަންވީ އާދައިގެ ދިރިއުޅުމެއް އުޅޭތީ މީހަކު ބުނެފާނެ ބަހަކަށް ނޫނެވެ! ލަދުގަންނަންވީ ސަލާން ޖެހުމަށާ ދަރަނިވެރިވުމަށެވެ!: މުފްތީ މެންކް\nގިނަ މީހުން ރިޒްޤް ބަންދުކޮށް ބަލިވަނީ އަމިއްލައަށެވެ!: މުފްތީ މެންކް


ބ. އަތޮޅު ގުރުއާން މުބާރާތުން އެއްވަނަ އޭދަފުށީ ކައުންސިލަށް\nބ. އަތޮޅު ގުރުއާން މުބާރާތުން އެއްވަނަ އޭދަފުށީ ކައުންސިލަށް\nއޭދަފުށީ ކައުންސިލުގެ ޓީމް


އެމްޑީޕީގެ “ރައީސް ނަޝީދު 2013” ރ. ދުވާފަރު ކެމްޕެއިން ނެޓްވޯކް އިފްތިތާޙްކުރެވިއްޖެ – Maldivian Democratic Party\nއެމްޑީޕީގެ “ރައީސް ނަޝީދު 2013” ރ. ދުވާފަރު ކެމްޕެއިން ނެޓްވޯކް އިފްތިތާޙްކުރެވިއްޖެ\nލިޔުނީ: ޢާމިރު، ދުވާފަރުން\nކުރިޔަށްއޮތް ރިޔާސީ އިންތިޚާބުގައި ފުރަތަމަ ބުރުން އެމްޑީޕީގެ ރިޔާސީ ކެންޑިޑޭޓް މުޙައްމަދު ނަޝީދަށް ކާމިޔާބު ހޯދައިދިނުމަށްޓަކައި އެމްޑީޕީއިން ފަށައިގެން ކުރިޔަށްގެންދާ “ދޭތިން ފަހެތި” ކެމްޕެއިންގެ ދަށުން ރ.ދުވާފަރުގަ “ރައީސް ނަޝީދު 2013” ކެމްޕެއިން ނެޓްވޯކް އިފްތިތާޙް ކުރެވި، ރިޔާސީ އިންތިޚާބުގެ ކެމްޕެއިނަށް ތައްޔާރުވުމުގެ މަސައްކަތް ރަސްމީކޮށް ފަށައިފިއެވެ.\nއިއްޔެ )12 އޭްޕރީލް 203 ހުކުރު( މެންދުރުފަހު 2ޖެހިއިރު ދުވާފަރު އެމްޑީޕީ އޮފީހުގައި ބޭއްވުނު ދުވާފަރު ދާއިރާގެ އެމްޑީޕީގެ ހިންގާކޮމިޓީގެ ބައްދަލުވުމުގައި ކެމްޕެއިން ނެޓްވޯކް އިފްތިތާޙް ކޮށްދެއްވީ އެމްޑީޕީ “ދޭތިން ފަހެތި” ރ.އަތޮޅުގެ ކެމްޕެއިން ކޯޑިނޭޓަރ ޙާމިދު އަބްދުލް ޣަފޫރެވެ.\nއާބާދީގެ 4318 ހިމެނޭ ދުވާފަރުން ރިޔާސީ އިންތިޚާބުގައި ރިޔާސީ ކެންޑިޑޭޓަށް އަޣްލަބިއްޔަތު ހޯދައިދިނުމަށްޓަކައި ޤާއިމް ކުރެވުނު ކެމްޕެއިން ނެޓްވޯކުގައި ދުވާފަރުގެ އެންމެ އިސް ފޯކަލްޕޮއިންޓެއްގެ ގޮތުގައި ދުވާފަރުގެ ކައުންސިލްގެ ނާއިބު ރައިސް އާމިރު އަޙްމަދް ޢައްޔަނު ކުރެވިފައިވާއިރު، އޭނާއާއެކު ކޯޑިނޭޓަރުންގެ ގޮތުގައި6މެމްބަރުންގެ ކޮމިޓީއެއް ވަނީ އިއްޔެގެ ބައްދަލުވުމުގައި އެކުލަވާލާފައެވެ. އަދި މި6މެމްބަރުންގެ ކޮމިޓިގެ ބެލުމުގެ ދަށުން ދުވާފަރު “ރައީސް ނަޝީދު 2013” ކެމްޕެއިންގެ 250 މެމްބަރުން އަމަލީގޮތުން ބައިވެރިވާނެއެވެ.\nއެމްޑީޕީގެ “ދޭތިން ފަހެތި” ކެމްޕެއިން ޓީމް މިވޭތުވެދިޔަ2ހަފަތާތެރޭގައި ދުވާފަރަށް2ދަތުރެއްކޮށް، ދުވާފަރު ކެމްޕެއިން ނެޓްވޯކް އިފްތިތާޙް ކުރެވި ނިމިފައިވާއިރު، މި ޓީމް މިހާތަނަށްވަނީ މި އަތޮޅުގެ އަލުފުށީ ދާއިރާ ފިޔަވައި އެހެން ހުރިހާ ދާއިރާތަކެއްގެ ހުރިހާ ރަށަކަށް ޒިޔާރަތްކޮށް އެ ރަށްރަށުގެ ކެމްޕެއިން ނެޓްވޯކް އެކުލަވާލުމުގެ މަސައްކަތް ފައްޓަވާފައެވެ.


އޭދަފުށީ ވެލާ ސްޕޯޓްސް ކްލަބުން އިންތިޒާމުކޮށްގެން މިރަށުގައި ކުރިއަށްގެންދިޔަ ލެވިސްޓާ ކަޕް ފުޓްބޯޅަ މުބާރާތުގެ ޗެމްޕިއަންކަން އަލީ އަޝްފާގް (ދަގަނޑޭ) ގެ އެހީތެރިކަމާ އެކު ސައިނޯސާ ފުޓްބޯލް ކްލަބް ހޯދައިފި އެވެ.\nމިއަދު ހަވީރު އޭދަފުށީ ޓާފް ފުޓްބޯޅަ ދަނޑުގައި އެމްއޭ ޔުނައިޓެޑާ ދެކޮޅަށް ކުޅުނު ފައިނަލް މެޗުން ސައިނޯސާ މޮޅުވީ 4-2 އިންނެވެ.\nމިއީ ކޮންމެ އަހަރަކު އޭދަފުށީގައި ބާއްވާ ބޮޑު އީދުގެ ފުޓްބޯޅަ މުބާރާތުގެ ޗެމްޕިއަންކަން ސައިނޯސާ ޓީމުން ހޯދި ފަސް ވަނަ ފަހަރެވެ. އެންމެ ފަހުން މި މުބާރާތުގެ ޗެމްޕިއަންކަން ސައިނޯސާ ޓީމުން ހޯދީ 2000 ވަނަ އަހަރު އެވެ. އޭގެ ކުރިން އެޓީމުން ވަނީ 1997 ވަނަ އަހަރުން ފެށިގެން ޖެހިޖެހިގެން ހަތަރު އަހަރު މި މުބާރާތުގެ ތަށި ހޯދާފަ އެވެ.\nމިއަދުގެ މެޗު ސައިނޯސާއިން ކާމިޔާބުކުރީ މަޝްހޫރު ގިނަ ކުޅުންތެރިންތަކެއް ހިމެނުނު އެމްއޭ ޔުނައިޓެޑުން ދެ ގޯލު ޖަހާފައި ވަނިކޮށް މެޗުގެ ފަހު 20 މިނެޓުގައި ފަހަތުން އަރައި ހަތަރު ގޯލު ޖަހައިގެންނެވެ. ދެ ޓީމުގައި ވެސް އެއް ވަނަ ޑިވިޝަނުގެ ގިނަ ކުޅުންތެރިންތަކެއް ހިމެނުނު މެޗުގެ ފުރަތަމަ ގޯލު ޖެހީ އެމްއޭ ޔުނައިޓެޑުންނެވެ. ފުރަތަމަ ހާފުގައި މި ގޯލު އެޓީމަށް ކާމިޔާބުކޮށްދިނީ އަލީ ފާސިރު (ސެންޓޭ) އެވެ. ދެ ވަނަ ހާފުގައި އެމްއޭ ޔުނައިޓެޑުން ލީޑު ފުޅާކުރީ ސެންޓޭގެ ބޭބެ މުހައްމަދު ފާސިރު ޖެހި ގޯލުންނެވެ. ފާސިރު މި ގޯލު ޖެހީ ހުސްކޮށް ލިބުނު ބޯޅަ ހަމަޖެހިލާފައި ގޯލުގެ ތެރެއަށް ފޮނުވާލައިގެންނެވެ.\nސައިނޯސާ ޓީމުން މެޗު ތެރެއަށް ވަނީ އެމްއޭ ޔުނައިޓެޑްގެ ސާމީ އިބްރާހީމް އަތުން ބައިކޮޅަށް ވަތް ގޯލުންނެވެ. އޭގެ ފަހުން އެޓީމުން ވަނީ ގާތްގާތުގައި ގިނަ ހަމަލާތަކެއް އުފައްދައި ޕްރެޝަރު ބޮޑުކޮށްފަ އެވެ. ސައިނޯސާއިން މެޗުގެ ނަތީޖާ ހަމަހަމަ ކުރީ ދަގަނޑޭ ނަގައިދިން ހުރަހަކުން ހަމްދާން އަބްދުއްސައްތާރު ބޮލުން ޖެހި ގޯލުންނެވެ. މެޗުގެ ނަތީޖާ ހަމަހަމަ ކުރުމަށް ފަހު އިރުކޮޅެއް ތެރޭ ސައިނޯސާއިން މެޗުގައި ލީޑު ނެގީ ދަގަނޑޭ ހޯދައިދިން ޕެނަލްޓީއަކުން މުހައްމަދު އުމެއިރު އެވެ. އޭގެ ފަހުން ސައިނޯސާ އަށް ތަށި ޔަގީންކޮށްދިން ގޯލު މެޗު ނިމެން އުޅެނިކޮށް ކާމިޔާބުކޮށްދިނީ ރާއްޖޭގައި އުފެދުނު އެންމެ މޮޅު ކުޅުންތެރިޔާ ދަގަނޑޭ އެވެ. ދަގަނޑޭ އަށް އޭރިޔާ ތެރެއިން ލިބުނު ބޯޅަ ކޮންޓްރޯލް ކުރުމަށް ފަހު ފޮނުވާލީ ގޯލުގެ ތިރީ ކަނަށެވެ. ދިގު އިންތިޒާރަކަށް ފަހު ސައިނޯސާ ޓީމުން ތަށި ހޯދި މެޗުގެ ނަތީޖާ އަނބުރާލުމުގައި ދަގަނޑޭ ވަނީ މޮޅު ކުޅުމެއް ދައްކައިފަ އެވެ.\nމުބާރާތުގެ އެންމެ މޮޅު ކުޅުންތެރިޔާގެ މަގާމާއި އެންމެ މޮޅު މިޑްފީލްޑަރުގެ މަގާމް ހޯދީ ސައިނޯސާ ޓީމަށް ކުޅުނު ކްލަބް ގްރީން ސްޓްރީޓްސްގެ އުމެއިރު އެވެ. އެންމެ މޮޅު ފޯވާޑުގެ މަގާމާއި އެންމެ ގިނަ ގޯލު ޖެހި ކުޅުންތެރިޔާގެ މަގާމް ހޯދީ ދަގަނޑޭ އެވެ. ދަގަނޑޭ ވަނީ މުބާރާތުގައި ހަ ގޯލު ޖަހައިފަ އެވެ. އެންމެ މޮޅު ޑިފެންޑަރަކަށް އެމްއޭ ޔުނައިޓެޑަށް ކުޅުނު ގްރީން ސްޓްރީޓްސްގެ އަލް ސައީދު ހޮވުނުއިރު 21 އަހަރުން ދަށުގެ އެންމެ މޮޅު ކުޅުންތެރިޔާގެ މަގާމް ހޯދީ އެޓީމުގެ އަނޫސް މުހައްމަދު އެވެ. މުބާރާތުގެ އެންމެ މޮޅު ގޯލްކީޕަރުގެ މަގާމް ހޯދީ އެއްވަނަ ޑިވިޝަނުގެ ގިނަ ޓީމުތަކަށް ކުޅުނު މުހައްމަދު އިމްރާން އެވެ.


Ooredoo customerunnah6mahuge Prime video membership hiley!\nއުރީދޫ ކަސްޓަމަރުންނަށް6މަހުގެ ޕްރައިމް ވީޑިއޯ މެމްބާޝިޕް ހިލޭ!\nއުރީދޫގެ ޕޯސްޓްޕެއިޑާއި ސުޕަނެޓް ކަސްޓަމަރުންނަށް6މަހުގެ ޕްރައިމް ވީޑިއޯ މެމްބާޝިޕް ހިލޭ ހޯދުމުގެ ފުރުސަތެއް އެމޭޒަންއާ ގުޅިގެން އުރީދޫއިން ހުޅުވާލައިފި އެވެ.\nއުރީދޫން ނެރުނު ނޫސްބަޔާނެއްގައި ބުނީ، ޕޯސްޓް ޕެއިޑް 1،000ރ. އިން މަތީގެ ޕްލޭނެއް ނަގާފައިވާ ކަސްޓަމަރުންނާއި ސުޕަނެޓް ކަސްޓަމަރުންނަށް މި ހިދުމަތް ލިބޭނެ ކަމަށެވެ. އުރީދޫއާއި އަލަށް ގުޅޭ ކަސްޓަމަރުންނަށް ވެސް މި ހިދުމަތް ބޭނުން ކުރެވޭނެ ކަމަށް އުރީދޫން ބުންޏެވެ.\nއުރީދޫ އެޕާއި އުރީދޫ ވެބްސައިޓާއި ސުޕަނެޓް ޕޯޓަލް މެދުވެރިކޮށް އެމޭޒަން ޕްރައިމް ވީޑިއޯ އަށް ވަދެވޭނެ އެވެ. އުރީދޫ މެދުވެރިކޮށް، ކުރިން މި ހިދުމަތް ހޯދަމުން އަންނަ ނަމަ ކަސްޓަމަރުންގެ މެމްބާޝިޕް އުރީދޫން އެކްޓިވޭޓް ކޮށްދޭނެ އެވެ.\nއުރީދޫ މޯލްޑިވްސް އާއި އެމޭޒަން ޕްރައިމް ވީޑިއޯ ގުޅިގެން، މިދިޔަ އަހަރުގެ ޑިސެމްބަރު މަހު ވަނީ ރާއްޖޭގައި އެމޭޒަން ޕްރައިމް ވީޑިއޯ ފަސޭހަކަމާ އެކު ހޯދޭނެ ހިދުމަތެއް ތައާރަފްކޮށްފަ އެވެ. އެގޮތުން، އޭރު ވަނީ އެމޭޒަން ޕްރައިމް ވީޑިއޯ އަޖުމަބެލުމުގެ ގޮތުން މުޅިން ހިލޭ ހަތް ދުވަހު ބޭނުންކުރުމަށް ފަހު ފުރަތަމަ ހަ މަހަށް، މަހަކު 49 ރުފިޔާގެ ފީ އަކަށް އެމޭޒަން ޕްރައިމް ވީޑިއޯގެ ހިދުމަތް ބޭނުން ކުރެވޭ ގޮތް ފަހިކޮށްދީފަ އެވެ. އަދި ޕްރައިމް ވީޑިއޯ މެމްބަޝިޕް ހިދުމަތް ބޭނުން ކުރުމަށް 5ޖީބީގެ ޑޭޓާއާ އެކު މަހަކު 191ރ. ގެ ފީ އަކަށް ހިދުމަތް ހޯދޭނެ އެވެ.


Bangladesh askariyya ge ehee gai 71 dhivehin Raajje genesfi\nބަންގަލްދޭޝްގެ އަސްކަރިއްޔާގެ އެހީގައި 71 ދިވެހިން ގެނެސްފި\nބަންގަލްދޭޝްގެ އަސްކަރީ މަތިންދާބޯޓް ވީއައިއޭގައި --\nބަންގްލަދޭޝް އަދި ނޭޕާލްގައި ތިބި 71 ދިވެހިން ރާއްޖެ ގެނެސްފި އެވެ.\nފޮރިން މިނިސްޓްރީން ބުނީ ނޭޕާލާއި ބަންގްލަދޭޝްގައި ތިބި ދިވެހިން މިއަދު ގެނައީ ބަންގަލްދޭޝްގެ އަސްކަރީ މަތިންދާބޯޓެއްގައި ކަމަށާއި އެގޮތުން ބަންގަލްދޭޝްގައި ތިބި 53 ދިވެހިންނާއި، ނޭޕާލުގައި ތިބި 18 ދިވެހިންގެ ގެނެސްފައިވާ ކަމަށެވެ. ރާއްޖެ އައި ދިވެހިންގެ ތެރޭގައިވެސް ހިމެނެނީ ޑޮކްޓަރުންނާއި، މެޑިސިން ކިޔަވަމުންދާ ދަރިވަރުންނެވެ. އެ ދަރިވަރުން ރާއްޖެ ގެނެސްފައި ވަނީ ކޮވިޑް-19 އާ ގުޅިގެން މަހަކަށް ވުރެ ގިނަ ދުވަސް އެ ގައުމުތަކުގައި ތާށިވެފައި ތިބުމަށް ފަހު އެވެ.\nއެ ދިވެހިންގެ އިތުރުން ކޮވިޑް-19 އިގެ މަސައްކަތުގައި އެހީތެރިވުމަށް 10 މީހުންގެ މައްޗަށް އެކުލެވޭ މެޑިކަލް ޓީމެއް ވެސް ރާއްޖެ ގެނެސްފައިވާ ކަމަށް ފޮރިން މިނިސްޓްރީން ބުންޏެވެ.\nބަންގްލަދޭޝްގެ އަސްކަރީ މަތިންދާ ބޯޓު މިއަދު އެ ގައުމަށް ފުރާއިރު އޭގައި ރާއްޖޭގައި ތިބި ގަވައިދާ ހިލާފު އުޅޭ 70 ބަންގްލަދޭޝް މީހުން އަނބުރާ ފޮނުވާލަން ނިންމާފައިވާ ކަމަށް ފޮރިން މިނިސްޓްރީން ބުންޏެވެ.\nފޮރިން މިނިސްޓަރު އަބްދުﷲ ޝާހިދު ރޭ ކުރެއްވި ޓްވީޓެއްގައި ވިދާޅުވީ އެ ކަމުގައި ބަންގްލަދޭޝްގެ ފޮރިން މިނިސްޓަރު އޭކޭ އަބްދުލް މޮމެންގެ ފަރާތްޕުޅުން އެއްބާރުލެއްވުން ލިބިވަޑައިގެންފައިވާ ކަމަށެވެ. އަދި ރާއްޖޭގައި ގަވައިދާ ހިލާފަށް އުޅޭ ބިދޭސީން ފޮނުވާލުމުގެ މަސައްކަތް ކުރިއަށް ދާނެ ކަމަށެވެ. މިދިޔަ ދެ ހަފުތާގެ ތެރޭގައި މިނިސްޓަރު ޝާހިދު ވަނީ ދެ ފަހަރެއްގެ މަތިން ބަންގްލަދޭޝްގެ ފޮރިން މިނިސްޓަރާ ފޯނުން ގުޅުއްވައި އެ މަޝްވަރާތައް ކުރައްވާފަ އެވެ.\nކޮވިޑް-19 އާ ގުޅިގެން ރާއްޖެއަށް ކާޑުގެ ބާވަތްތަކާ ބޭހާއި މެޑިކަލް އިކުއިޕްމަންޓްސް، ހިލޭ އެހީގެ ގޮތުގައި ބަންގްލަދޭޝްއިން ވަނީ ހަދިޔާކޮށްފައެވެ. މި އެހީގެ ޖުމްލަ ބަރުދަން 100 ޓަނަށް އަރައެވެ. މިތަކެތި ހިފައިގެން އެ ގައުމުގެ އަސްކަރީ މަނަވަރެއް މިހާރު ދަނީ ރާއްޖެ ދަތުރުކުރަމުންނެވެ.\nބަންގްލަދޭޝް ނޭޕާލް ކޮވިޑް-19 + އާއްމު ސިއްހަތުގެ ކުއްލި ނުރައްކަލުގެ ހާލަތު\nކަރަންޓީނަށް ދާން ދެކޮޅު ހެދުން އަމުރު ނެރެފި\nވެއްޓުނު ބިދޭސީ މީހާ ކޮވިޑްއާ ގުޅުމެއް ނެތް\nމިއަދު ބަންގްލަދޭޝަށް ފުރަން އުޅުނު ތިން މީހަކުވެސް ޕޮޒިޓިވް


Insaanehge Moonaai Vahtharu Mooneh Hunna Kuda Miyareh Baanaifi - Vaguthu\nއިންސާނެއްގެ މޫނާއި ވައްތަރު މޫނެއް ހުންނަ ކުޑަ މިޔަރެއް ފެނިއްޖެ\nމަސްވެރިކަން ކުރަން އުޅޭ ގިނަ ފަރާތްތަކަށް ވަރަށްވެސް އާދަޔާއި ހިލާފު ތަފާތު ކަނޑުގައި އުޅޭ ދިރުންތައް ފެނެއެވެ. އެގޮތުން މިފަހަރު އިންޑޮނޭޝިއާގެ މަސްވެރިއަކަށް ފެނިފައި މިވަނީ އިންސާނެއްގެ މޫނާއި ވައްތަރު ގޮތެއް ހުންނަ ކުޑަ ކުޑަ މިޔަރެކެވެ.\nމީޑިއާތަކުން ރިޕޯޓް ކޮށްފައިވާ ގޮތުގައި އެ މިޔަރު ފެނިފައިވަނީ އިންޑޮނޭޝިއާގެ މަސްވެރިއެއް ކަމަށްވާ އަބްދުﷲ ނޫރެން، 48 އަހަރެވެ. މި މިޔަރު ފެނިފައިވަނީ މަސްވެރިކަމަށް ނުކުމެ އުޅެނިކޮށް ރޯޓް ޑާއު ސަރަހައްދުން ކަމަށްވެސް މީޑިއާތަކުން ވަނީ ރިޕޯޓް ކޮށްފައެވެ.\nއެއީ އޭނާ ބާނާފައިވާ މިޔަރެއް ނޫނެވެ. ދާއަޅަން ނުކުމެ އުޅެނިކޮށް ދަލުގައި ޖެހިފައިވަނީ ބޮޑު މިޔަރެކެވެ. އިންސާނެއްގެ ވައްތަރު މޫނެއް ހުރި މިޔަރު ފެނިފައިވަނީ އޭނަ ބޮޑު މިޔަރު ބަނޑު ފެޅި ގަޑީގައި ކަމަށް އޭނާ ވަނީ ބުނެފައެވެ. އެގޮތުން ބޮޑު ދެލޯ ހުރި ކަމަށް އޭނާ ވަނީ ބުނެފައެވެ.\n"ފުރަތަމަ ދަލުގައި ޖެހުނީ ބޮޑު މިޔަރެއް. އެ މިޔަރު ނަގައި އޭގެ ބަނޑު ފެޅިއިރު ކުދި3މިޔަރު ފެނުނު، އެތަނުން އެކަތިވީ ވަރަށް ތަފާތު މިޔަރަކަށް" އޭނާ ބުންޏެވެ.\nއޭނާ ބުނީ، އެ ކުޑަ މިޔަރު ހިފައިގެން އޭނާ ގެއަށް ދިޔަ ކަމަށާއި، ގޭގެ ކައިރީގައި އުޅޭ ފަރާތްތަކުން އެ މިޔަރު ބޮޑު އަގު ދީފައި ގަންނަން އުޅުނު ކަމަށެވެ. އެހެން ނަމަވެސް އޭނާ އެ މިޔަރު ވިއްކާފައެއް ނުވެއެވެ.\nއޭގެ ފޮޓޯތައް މީސްމީޑީއާގައި ހިއްސާ ކުރުމުން ގިނަ މީހުން ވަނީ އެއީ އަސްލު "ބޭބީ ޝާކް" އެއް ކަމަށް ބުނެފައެވެ.\nހަ މަހުގެ ކުއްޖަކު ރޭޕްކުރި ފިރިހެނަކު 16 އަހަރަށް ޖަލަށްލާން ހުކުމްކޮށްފި\nޝިލްޕާގެ ފިރިމީހާ ރާއްޖެ ދެކެނީ ދުނިޔޭގެ ސުވަރުގޭގެ ގޮތުގައި\nދުނިޔޭގެ އެންމެ ގިނަ ދުވަސްވީ މި މަހުގެ އުމުރަކީ 226 އަހަރު\nފެބުރުއަރީ 23, 2021 20:57\nފެބުރުއަރީ 23, 2021 21:23\nޢެއީ ހަމަ ބޭބީ ސާރކު\nފެބުރުއަރީ 23, 2021 21:42\nފޮޓޯއިން މަހީކުރީ އިންސާނެއްކަމަށް. ހަބަރު ކިޔާލީމަ އެނގުނީ މިޔަރެއްކަން ، ހާދަވައްތަރޭ..\nފެބުރުއަރީ 23, 2021 22:05\nއިންސާނުންނަށް އިންސާނުން ތިބޭ ގޮތް ވެސް އިނގޭ ހެން ހިޔެއްނުވޭ މިހާރު.\nފެބުރުއަރީ 24, 2021 15:27


India Ge Dhandu Veriaku Justin Bieber Ge Lava Kiyaa Video Ah Bodu Samaalu Kameh! - Vaguthu\nއިންޑިއާގެ ދަނޑުވެރިއަކު ޖަސްޓިން ބީބާގެ ލަވަ ކިޔާ ވީޑިއޯ އަށް ބޮޑު ސަމާލުކަމެއް!\n10 މަސް ކުރިން ( ޑިސެމްބަރު 18, 2019 )\nއިންޑިއާގެ ކަރްނާޓަކާ އަށް ނިސްބަތްވާ ދަނޑުވެރިޔަކު މަޝްހޫރު ލަވަކިތުންތެރިޔާ ޖަސްޓިން ބީބާގެ ލަވަ ކިޔާ މަންޒަރު ފެންނަ ވީޑިއޯ އަށް ބޮޑު ސަމާލުކަމެއް ލިބެމުން އެބަދެއެވެ.\nމި ދަނޑުވެރިޔާ އަށް ރަނގަޅަށް އިނގިރޭސި ނޭނގުނު ނަމަވެސް، އޭނާ ޖަސްޓިންގެ "ބޭބީ" ލަވަ ކިޔާ އިރުގައި އެއްވެސް ގޯހެއް ހުންނަ ކަމަކަށް ފާހަގައެއް ނުކުރެވެއެެވެ. އެ ގައުމުގެ ރިޕޯޓުތައް ބުނާގޮތުން މީގެ ކުރިންވެސް މި ދަނޑުވެރިޔާ ވަނީ މިފަދަ މަޝްހޫރު ލަވަތައް ކިޔައި، އޭނާގެ އަވަށުގައި ދިރިއުޅޭ މީހުންގެ މެދުގައިވެސް ބޮޑު މަގުބޫލުކަމެއް ހޯދާފައިކަން ފާހަގަކޮށްލެވެއެވެ.\nޕްރަދީބް ނަމަކަށް ކިޔާ މީހާ ބުނެފައިވާ ގޮތުގައި އޭނާ ސްކޫލުގައި ކިޔަވަން އުޅުނު އިރު އިނގިރޭސި މާއްދާ އިން ވަނީ ފެއިލްވެފައި ކަމަށާއި އެހެން ނަމަވެސް އޭނާ އިނގިރޭސި ބަހުން ކިޔާފައި ހުންނަ ލަވަތައް އަޑުއަހައި، ކިޔުމަށް ވަރަށް ލޯބި ކުރާ ކަމަށެވެ.\n"އަހަންނަކަށް ނޭނގޭ އިނގިރޭސި ބަހެއް. އެކަމު ހުސް ވަގުތެއް ލިބޭ އިރަށް އަބަދުވެސް ކަންފަތަށް ހެޑްސެޓް ޖަހައިގެން އަހަރެން އިންނަނީ އިނގިރޭސި ލަވަ އަޑުއަހަން" އިންޑިއާ ނޫސްތަކަށް މައުލުމާތު ދެމުން ޕްރަދީބް ބުނެފައިވެއެވެ.\nދާދި ފަހުން އޭނާ ކިޔާފައިވާ ބޭބީ ލަވަ ނަގަން ދިޔަ މީހާ ވަނީ ޕްރަދީބް ލައްވައި އެ ލަވަކިޔުއްވުމަށް އޭނާ ގާތު ވަރަށް އާދޭސް ކޮށްފައެވެ. ތިރީގައިި އެވަނީ ޕްރަދީބް ކިޔާފައިވާ ލަވައިގެ ވީޑިއޯއެވެ.\nކޮވިޑް-19 ޖެހިގެން އިންޑިއާއިން އިތުރު 656 މީހަކު މަރުވެއްޖެ


China Ah Gaumun Beyru Meehun Etherevun Manaakohfi - Vaguthu\nޗައިނާ އަށް ގައުމުން ބޭރު މީހުން އެތެރެވުން މަނާކޮށްފި\nޗައިނާ އަށް އެހެން ގައުމުތަކުގެ މީހުން އެތެރެވުން މަނާކޮށް، ވިސާ ދޫކުރުން ހުއްޓާލައިފިއެވެ.\nކޮވިޑް-19 ފެތުރުން ހުއްޓުވަން އަޅާ ފިޔަވަޅެއްގެ ގޮތުން ޗައިނާ އިން އެހެން ގައުމުތަކުގެ މީހުން އެތެރެވުން މަނާކުރިއިރު ކޮވިޑް-19 އަށް ޗައިނާ އިން މިހާރު ފައްސި (ޕޮޒިޓިވް) ވަމުންދާ ގިނަ މީހުންނަކީ އެހެން ގައުމުތަކުން ޗައިނާ އަށް އެތެރެވާ މީހުންނެވެ. އިއްޔެ ވެސް ޗައިނާ އިން 55 މީހުން ކޮވިޑް-19 އަށް ފައްސި (ޕޮޒިޓިވް) ވިއިރު އޭގެ ތެރެއިން 54 މީހުންނަކީ އެހެން ގައުމުތަކުން އެތެރެވި މީހުންނެވެ.\nޗައިނާ އިން އެރައިވަލް ވިސާ ދޫކުރުން ހުއްޓާލާފައި ވާއިރު ޗައިނާގެ ޕާމަނަންޓް ރެސިޑެންސް ވިސާ އޮންނަ މީހުންނަށް ވެސް ދެން ޗައިނާ އަށް އެތެރެއެއް ނުވެވޭނެއެވެ. އެހެން ގައުމަކަށް ނިސްބަތްވާ ނަމަވެސް ޗައިނާގެ ޕާސްޕޯޓް އޮތް މީހުން ވެސް ޗައިނާ އަށް އެތެރެވުން ވަނީ މަނާ ކޮށްފައެވެ. މިހާރު ޗައިނާއަށް އެތެރެވެވޭނީ ހަމައެކަނި ޗައިނާ ޕާސްޕޯޓް އޮންނަ މީހުންނަށެވެ.\nޗައިނާގެ ފޮރިން މިނިސްޓްރީން ބުނީ މިއީ ވަގުތީ ގޮތުން އެޅި ފިޔަވަޅެއް ކަމަށާއި، ވަރަށް އަވަހަށް މިފިޔަވަޅެއް ބަދަލެއް ގެނެވޭނެ ކަމަށް އުއްމީދު ކުރާކަމަށެވެ.\nބޭރު މީހުންނަށް ވިސާ ދިނުން ޗައިނާ އިން ހުއްޓާލި ނަމަވެސް އަދިވެސް ޑިޕްލޮމެޓުންނާއި އިންޓަނޭޝަނަލް އެއާލައިންތަކުގެ ކްރޫން ޗައިނާ އަށް އެތެރެވުމުގައި އެއްވެސް ހުރަހެއް ނެތެވެ.\nޗައިނާ އަށް އެތެރެވާ ބައެއް މީހުންގެ ގައިން ކޮވިޑް-19 ފެންނަމުން ދާއިރު ޗައިނާ އަށް އެތެރެވާ އެންމެން ސްކްރީން ކުރުމަށް ޗައިނާ އިން ވަނީ ވަރުގަދަ ފިޔަވަޅުތަކެއް އަޅާފައެވެ. އަދި ބެއިޖިން އާއި އެހެން ބައެއް ސިޓީތަކުން ގެންދަނީ އެތެރެވާ އެންމެން 14 ދުވަސް ވަންދެން ކަރަންޓީން ވެސް ކުރަމުންނެވެ.\nކޮވިޑް-19 އާއި ގުޅިގެން މުޅި ދުނިޔެ ހުއްޓުމަކަށް އައިސްފައި ވީނަމަވެސް އަދިވެސް ޗައިނާ އަށް އެހެން ގައުމުތަކާއި ބަލާއިރު ގިނަ ބަޔަކު ދަނީ ދަތުރު ކުރަމުންނެވެ. އޭގެތެރޭގައި ގިނައީ އެހެން ގައުމުތަކުން ޗައިނާ އަށް ދަތުރު ކުރާ ޗައިނާގެ ދަރިވަރުންނެވެ.\nކުރިއަށް އޮތް ހަފްތާގައި ވެސް ޗައިނާ އަށް ދަތުރު ކުރުމަށް 1100 ފަސެންޖާ ފްލައިޓް ޝެޑިއުލް ކޮށްފައި އެބައޮތެވެ.


Male' ge rayyithunnah flat dheyn jeheynee hiley, ekan kohddheynan: Alhan - One Online\nމާލޭ ރައްޔިތުންނަށް ފްލެޓް ދޭން ޖެހޭނީ ހިލޭ، އެކަން ކޮށްދޭނަން: އަލްހާން\nމާލޭގެ ރައްޔިތުންނަށް ފްލެޓް ދޭން ޖެހޭނީ ހިލޭ ކަމަށާއި އޭނާގެ މޭޔަރުކަމުގައި އެކަމަށް ހައްލެއް ހޯދައިދޭނެ ކަމަށް މާލޭގެ މޭޔަރުކަމަށް އަމިއްލަ ގޮތުން ކުރިމަތިލައްވައިގެން ހުންނެވި އަލްހާން ފަހުމީ ވިދާޅުވެއްޖެއެވެ.\nއަލްހާންގެ ކެމްޕެއިން ނިންމުމަށް ރޭ ކުރިއަށް ގެންދިޔަ އިވެންޓުގައި އޭނާ ވިދާޅުވީ މާލޭ ރައްޔިތުން ފްލެޓް ގަންނަން ނުޖެހޭނެ ކަމަށާއި މާލޭގެ އެއް ބަޔަކަށް ބޯހިޔާވަހިކަން ހިލޭ ލިބޭ ނަމަ ނުވަތަ ބަންޑާރަ ގޯތި ކުއްޔަށް ދީގެން އުޅެވޭނަމަ، އެ ފުރުސަތު އެންމެންނަށްވެސް އޮންނަން ޖެހޭނެ ކަމަށެވެ. ސަރުކާރުން އެހެން ހައްލެއް މާލޭގެ ރައްޔިތުންނަށް ދައްކަން ޖެހޭނެ ކަމަށްވެސް ވިދާޅުވިއެވެ.\nއަލްހާން ވިދާޅުވީ ކޮންމެ ޕާޓީއަކުންވެސް ވެރިކަމަށް އަންނަނީ މާލޭގެ ރައްޔިތުންނަށް ބޯހިޔާވަހިކަން ފޯރުކޮށްދޭނެ ކަމަށް ބުނެ ވައުދުވެގެން ކަމަށާއި ނަމަވެސް މާލޭގެ ރައްޔިތުންނަށް ފްލެޓް ފޯރުކޮށްދޭން ޖެހޭނީ ހިލޭ ކަމަށެވެ. އެނޫން ގޮތެއް ނޯންނާނެ ކަމަށް ވިދާޅުވިއެވެ.\n"ފްލެޓް އަޅާފަ ފްލެޓްވެސް ހިލޭ ދޭން ޖެހޭނެ. އެ ނޫން ގޮތެއް ނޯންނާނެ. އެކަން އެގޮތަށް ކުރަން ޖެހޭނެ. އަސާސެއް އޮންނަން ޖެހޭނެ. އެހެން ނޫނީ ބަންޑާރަ ގޯތި ނަގާފައިވާ މީހުންގެ އަތުން ޓެކްސް ނަގަން ޖެހޭނެ. ހަމަހަމަ އުސޫލެއް އޮންނަން ޖެހޭ،" އަލްހާން ވިދާޅުވިއެވެ.\nމާލޭގެ ދަފްތަރުގައި 9000އާ ގާތްކުރާ އަދަދަކަށް ރައްޔިތުން އެބަތިބި ކަމަށާއި އެ ރައްޔިތުންނަށް ޝަރަފުވެރި އެޑްރެހެއް ދޭން ޖެހޭ ކަމަށެވެ. އެފަރާތްތަކާ މެދު ސަރުކާރުތަކުން އަމަލުކޮށްފައިވަނީ ވަރަށް ނިކަމެތިކޮށް ކަމަށާއި އެކަންކަމަށް ހައްލު ހޯދައިދޭނެ ކަމަށްވެސް އަލްހާން ވިދާޅުވިއެވެ.\n"މާލޭ ދަފްތަރުގެ މީހުންނަށް އަޅުގަނޑު މި ވައުދުވަނީ ކައުންސިލްގެ އިހުތިސޯސް ހިނގާ ސަރަހައްދުތަކުގައި ހުރި ބިންތަކުން ގޯތި ކަނޑާފަ ހިލޭ ދޭނަން. އަޅުގަނޑު މާލޭ ސިޓީގެ މޭޔަރުކަމަށް ހުރެއްޖެނަމަ ދަފްތަރުގެ ހުރިހާ ރައްޔިތުންނަށް ހިލޭ ގޯތި ދޭނަން. އެއީ އަޅުގަނޑު ކުރާނެ ކަމެއް،" އަލްހާން ވިދާޅުވިއެވެ.\nއަލްހާން ވިދާޅުވީ ރައްޔިތުންގެ މައްސަލަތަކަށް ހައްލެއް ހޯދުމަށް އައި ސަރުކާރެއްވެސް އަދި ޕާޓީއެއްވެސް މިހާތަނަށް ފެނިފައި ނުވާ ކަމަށެވެ. ނަމަވެސް އޭނާ މިފަހަރު މޭޔަރުކަމަށް ނުކުމެ ހުންނެވީ މާލޭގެ ރައްޔިތުންނަށް ކުރިމަތިވެފަ ހުރި މައްސަލަތަކަށް ހައްލެއް ހޯދައިދިނުމަށް ކަމަށެވެ.\nމި ސަރުކާރުން މާލޭ ސިޓީގެ ބާރުތައް ދޫކޮށްލަން ޖެހޭ ކަމަށާއި މާލޭގެ ލޭންޑް ޔޫސް ޕްލޭނަކީ ކައުންސިލުން ކުރަން ޖެހޭ ކަމެއް ކަމަށެވެ. އަދި މާލޭ ސިޓީގެ މެންޑޭޓްގެ ތެރެއަށް ސަރުކާރުން ވަންނަ ނަމަ އެކަން ހުއްޓުވާނެ ކަމަށާއި އެކަން ހުއްޓުވުމަށް ކޯޓަށް ވެސް ވަޑައިގަންނަވާނެ ކަމަށް އަލްހާން ވިދާޅުވިއެވެ.\nއަލްހާން އިތުރަށް ވިދާޅުވީ ރައްޔިތުންގެ ހަގީގީ މައްސަލަތަކަށް ހައްލެއް ހޯދައިދެވޭނީ ސިޔާސީ ޕާޓީތަކުން މިނިވަން ވެގެންވާ ކެންޑިޑޭޓަކު ހޮވައިގެން ކަމަށާއި އޭނާ ނުކުމެ ހުންނެވީ އެކަން ކުރުމަށްޓަކައި ކަމަށެވެ. އަދި މާލޭގެ ރައްޔިތުން އެ ފުރުސަތު ދީފިނަމަ އެކަން ސާބިތުކޮށްދެއްވާނެ ކަމަށާއި ހެޔޮ މަގުން މާލޭގެ ވެރިކަން ހިންގައިދޭނެ ކަމަށްވެސް ވިދާޅުވިއެވެ.\nގުޅޭ ޓެގު އަލްހާން ފަހުމީ ލޯކަލް ކައުންސިލް އިންތިޚާބު


(27 މާރިޗު 2019 އާ ގުޅޭ)\n"މުޅިން ފޫހިވެއްޖެ ދޯ" މަންހާ ކޮޓަރިތެރެއަށް ވަންނަމުން ޖެނީއަށް ބުނެލިއެވެ. އޭނަގެ ފަހަތުން ވިޝާލްވެސް ވަނެވެ.\n"ނޫނޭ، މަންކޮގެ ތިއްތޭއަކީ ހަމަ ގުޑް ކޮމްޕެނީއެއް، އަހަރެން ފޫހިވިޔަކަ ނުދޭ" ޖެނީ ހިނިތުންވެލަމުން ބުނެލިއެވެ.\nރޭގަނޑުގެ ނުވައެއްޖެހިއިރުވެސް އެއްވެސް ދަރިއެއްގެ ހަބަރެއްނުވެގެން ވަސީމާ ޝަރަފްގެ ކޮޓަރީގައި ޓަކިދިނެވެ. މިރޭ ނުކާ ރެއަކީތޯ ސުވާލުކުރިއެވެ. ނާޒިޔާގެ ފޯނެއް އައިވާހަކަވެސް ބުންޏެވެ. ޖެނީ އާއި ވިޝާލް ގޭގައި ނެތުމުން އެކަނިވެގެން އުޅޭވާހަކަ ބުންޏެވެ. އެކަމަކު ވަސީމާ އެކުދިންނަށް ކާންނުދީ ފޮނުވާލާކަށް ގަސްދެއްނުކުރިއެވެ. އެންމެފަހުން ކަންތައްވީވެސް އެހެންނެވެ. ވިޝާލް ވަކިވެގެން ދިޔައީ މަންހާއަށް ގުޅާނަން ކަމުގައި ބުނަމުންނެވެ. ޖެނީ އާއި ޝަރަފްގެ މެދުގައި ބަދަލުކޮއްލެވުނީ ލުއި ހިނިތުންވުމެކެވެ. އެކަމަކު އެހިނިތުންވުމަށް ބަސްމޮށުންތެރިކަން ލިބިފައިވާކަހަލައެވެ.\n"ޝިމާދުނެތީމަ ހާދަ ފަޅުހެން ހީވެޔޭ، ހިތަށް އަރާ އެކުއްޖާ އަވަހަށް އަންނާނެ ނަމައޭ" ނިދަން އޮށޯވެލައިގެން އޮތް ވަސީމާބުނެލިއެވެ.\n"ހެ ހެ ހެ.........އެއީ އެވަރު ކަމެއްނޫން، އެހެންވާނެ، އެހާގާތްކޮށް ކައިރީގައި އުޅެފަ ދުރަށް ދިޔައީމަ ބައްޕަޔަށް ވުރެ ކުދިންގެ މައިމީހާގެ ހިތަށް އަސަރުކުރާނެ، އަނެއްކާ ކުރިން ދަރިފުޅުގެ މައްޗަށް ބަސްބުނާނެ ހަމައެކަނި ފަރާތަކީ އަހަރުމެން، އެކަމަކު ދެން ޖޫންއަކީވެސް ޝިމާދުގެ އެއްބައި، އޭނަގެ ނިންމުންތަކަށް އަހަރުމެންވެސް ގަދަރު ކުރަންޖެހޭނެ، އެދެކުދިންގެ ދިރިއުޅުން ބައްޓަން ކުރާނެ ގޮތް އެނގޭނީ ހަމައެދެކުދިންނަށް، ގޯސްމަގަކުން ދަނީނަމަ އަހަރުމެން އެކަމަށް އެއްޗެއް ބުނާނީ، އަހަރެން ހަނދާން އެބަހުރި، ކޮންމެ ދަރިއަކު ރާއްޖޭން ބޭރަށް ކިޔަވަން ދިއުމުން ވަސީ ވަރަށް ދެރަވެގެން އުޅެމެންނު، އެކަމަކު އެދުވަސްވެސް އެދިޔައީނު، މިހާރު އަހަރުމެންގެ ހުރިހާ ކުދިން ބޮޑެތިވެއްޖެ........އަހަރެން ވަސީދެކެ ވަރަށް ލޯބިވޭ، އިނގޭތަ، އެފަދަ ކިޔަމަންތެރި މޮޅު، މުޖުތަމަޢަށް ފައިދާކުރުވަނިވި ދަރިންތަކެއް ބޮޑުކުރުމުގައި އަހަރެންދެކެނީ އެއީ ވަސީގެ މިންނަތް މަސައްކަތްކަމުގައި، އެކުދިންގެ ގާތުގައި އަހަރެން ބޭނުންވާވަރަށް ވަގުތު ހޭދަނުކުރެވުނު ކަމުގައިވިޔަސް އެކުދިން އަހަރެންނަށް ކުރާ ގަދަރު ކުޑަކޮށްވެސް އުނިވިޔަނުދޭ، އެއީ ހަމަ ވަސީގެ ތަރުބިއްޔަތު........." ސަޢީދު ބަލަމުންދިޔަ ލިޔުންތައް އެނދުކައިރީ ހުރި ކުޑަ ކަބަޑުގެ މަތީ ބަހައްޓާލަމުން ވަސީމާގެ ގާތުގައި އޮށޯވެ އޭނަގެ އަތުގެތެރެއަށް ވަސީމާ ލަމުން ވާހަކަދެއްކިއެވެ.\nމަންހާ ނިދަން އޮށޯތީ ހެނދުނުން އޮފީހަށް ދިއުމަށް ލާނެ ހެދުމާއި ބޭނުންކުރާނެ ގަހާނާއަކަށްދަންދެން ތައްޔާރުކޮއްފައެވެ. ވިޝާލް ގުޅާނަމޭ ބުނެފައިވިއެއްކަމަކު އޭނަ އެކަމެއް ހަނދާނެއްނެތެވެ. އެނދުގައި އޮށޯވެ ނިދީގެ އަރާމުކަން ލިބިގަތުމަށް ތައްޔާރުވިއެވެ. ބަރުކަން އިހުސާސްކުރެވިފައިވާ އެސްފިޔަތަކާއިއެކު މަންހާގެ ދެލޯ މަޑުމަޑުން މެރެމުންދިޔައެވެ. އެއާއިކު އެފުރިހަމަ ޒުވާނާގެ ތަސްވީރު ކުލަފޮޓައެއްހެން ލޯކުރިމަތީ ކުރެހެންފެށިއެވެ. މަންހާގެ ތުންފަތަށް ވަރުބަލިކަން އެކުލެވިފައިވި ލުއި ހިނިތުންވުމެއްވެސް ވެރިކުރުވަމުންދިޔައެވެ. އިޙްތިޔާރަކާއި ނުލާ އެދިމާލަށް އަތްދިއްކޮއްލެވުނީ އެޒުވާނާގެ ގާތުގައި އެއަތުގައި ހިފާދޭށޭ ބުނާފަދަ ގޮތަކަށެވެ. ލޮލުގެ ކުރިމަތީގައި ވީކަމުގައިވިޔަސް ތިބާވަނީ މިހިތުގެތެރޭ ފޮރުވާފައޭ ބުނަން މަންހާ އަނގަހުޅުވާލިއެވެ. އެކަމަކު ދުލެއް ހަރަކާތެއް ނުކުރިއެވެ. އެއަށްވުރެ ނިދިވަނީ އޭނަގެ ހަށިގަނޑަށް ވެރިވެގަނެފައެވެ. ބާލީސް ކައިރީގައި އޮތް ފޯނު އޭރު ރިންގުވަމުންދިޔައެވެ.\n"ހެލޯ، ނުނިދިގެންދޯ ތިއުޅެނީ، އަހަރެން މަތިން ހަނދާންވާތިތަ؟" ޖެނީ އޭނަގެ ފޯނު ނުނަގަން ހުރެފަވެސް ނަގާ ހެލޯއޭ ބުނެލުމާއިއެކު އަނެއްކޮޅުން ވާހަކަދެއްކި ޒުވާނާ ބުނެލިއެވެ.\n"ކާކު" ޖެނީއަށް އަހާލެވުނެވެ.\n"އަހަރެން، ދެން އެހެން ކާކު، އަހަރެން ނޫނީ ޖެނީ އާއިމެދު ވިސްނާ އެހެން ފަރާތެއްނެތެއްނު، ނުބުންޏަސް އަހަންނަށް އެނގޭ ޖެނީ އަހަރެންގެ މަތިން ހަނދާންވެ ނުނިދިފަކަން ތިއޮތީ؟" ޝަރަފް ބުނެލިއެވެ.\n"އޯ.....ޝަރަފް..........ކިހިނެތް ނަންބަރު ލިބުނީ؟ މިގަޑީގަ ކިހިނެތްވީ ތިގުޅީ" ޖެނީއަށް ޝަރަފްކަން އެނގުމުން އުފާވިއެވެ. އެކަމަކު އެކަން ފާޅުނުކުރުމަށް ޝަރަފްއާއި ސުވާލުކޮއްލިއެވެ. ހަގީގަތުގައި ޝަރަފް އެބުނީ ތެދެކެވެ. އޭނަ ނުނިދިފައި އޮތީ ހަމް ޝަރަފްގެ މަތިން ހަނދާންވާތިއެވެ.\n"މަންކޮ ފޯނުން" ޝަރަފް ލާނެތްގޮތަކަށް ހީލަމުން ބުނެލިއެވެ.\n"ޝަރަފް އަހަރެންމަތިން ހަނދާންވާތިތަ ތިގުޅީ" ޖެނީ އަހާލިއެވެ.\n"އާ.......ޔަގީން ނުވަނީތަ، އަހަރެންނަށް ހީވަނީ..............ނޫން، ނޫން، ހީވަނީއޭ ބުނުމުން އޭރުން ގޯސްކޮށް ކަންނޭގެ މިބުނެވެނީ، އަހަންނަށް ޔަގީން އަހަންނަށް ޖެނީދެކެ ލޯބިވެވިއްޖެކަން............އެހެންނޫންނަމަ ޖެނީ މަތިން މިވަރަށް އަހަރެން ހަނދާނެއްނުވާނެ، އައި އެމް މިސިންގ ޔޫ އަލޮޓް.........ހިތަށް ވިސްނާދޭނެ ގޮތެއް ނޭގުނު، މިދެމެދުގައިވާ ދުރުމިން ކައިރި ކުރުމަށްޓަކައި ފޯނުގެ އެހީ އަހަރެންނަށް ހިޔާރުކުރަން ޖެހުނީ، މިހާރު އަހަންނަށް ޖެނީގެ އަޑުއަހާލެވޭނެއެއްނު، މިވަގުތަށް އެވަރުން ފުދޭ......." ޝަރަފްބުނެލިއެވެ. ގިނަ ވާހަކަދެއްކީ ޝަރަފްއެވެ. ދޭތެރެއަކުން އެއްޗެއް ޖެނީ ބުނެލިއެއްކަމަކު ގިނަފަހަރަށް ޝަރަފް އެއްޗެއް ބުނެލުމާއިއެކު ހީލާއަޑުއިވޭނެއެވެ.\nއާދުވަހަކަށް އިރުގެ ދޯދިތައް ދުނިޔެމައްޗަށް ފެތުރެމުންދިޔައިރު މަންހާ މަގެއް ހިފައިގެން ބެލްކަނީގައި މަޑުކޮއްލައިގެން ހުއްޓެވެ. ދުނިޔެމައްޗަށް ވެރިފެވައިވާ ފިނިކަމުގައި ކުޑަހޫނުކަމެއް ހަރުލަމުންދިޔައިރު އެގުދުރަތީ ހިތްގައިމުކަމުން މަންހާ އުފާލިބިގަންނަމުންދިޔައެވެ. މަޑު މަޑުން ބޮލުގައި ޖަހާފައިވާ ދަތިނައްޓާލުމާއިއެކު ލައިގެން ހުރި ޓީޝާރޓުކޮޅުގެ ތިރީ ކައިރީގައި ހަރުކޮއްލިއެވެ. މަންހާގެ ދިގުއިސްތަށިގަނޑު އޭނަގެ އަތުން ކުޑަކުޑަކޮށް ނިއުޅާލިއެވެ. ފެންވަރައިގެން ނުކުމެ އިސްތަށިގަނޑު ތެތްކޮށްހުއްޓައި ހުޅިއެއް ގޮތަށް އޮޅާލާފައި ދަތިޖެހުމުގެ ސަބަބުން އިސްތަށިގަނޑު އަދިވެސް އޮތީ ތެތްކޮށެވެ. އަތުން ވިހުރުވާލާ އިސްތަށިތައް ވަކިވަކި ކޮއްލަން މަންހާ މަސައްކަތް ކުރަމުން ދިޔައީ އޮފީހަށް ދިއުމުގެ ކުރިން އިސްތަށިގަނޑު ގުދުރަތީ ވައިގެ ތެރޭ ހިތްކާލުމުގެ ބޭނުމުގައެވެ.\nއެހެން ދުވަސް ދުވަހާއި ހިލާފަށް މަންހާ ކުރިން އޮފީހަށް ދިޔައެވެ. އެހެނީ ދާއިން އޮފީހަށް ވަނުމުގެ ކުރިން ކުރަންޖެހޭ ބައެއްކަންތައްތައް ހުރުމުންނެވެ. އޭނަގެ އަތުގައި އޮފީހުގެ ތަޅުދަނޑިނެތުމުން އެންމެފަހުން ޖެހުނީ ކާއިލްއަށް ގުޅަންށެވެ. ވިޝާލްގެ ކާރު އިރުކޮޅަކު މަޑުކޮއްލައިގެން ތިބީ ކާއިލް އަންނާނެ އިރެއްގެ އިންތިޒާރުގައެވެ. އެހެން ތިބިއިރު ވިޝާލް ކާއިލްއާއި ބެހޭގޮތުން އޮޅުންފިލުވިއެވެ. ކުރިން މަންހާ ކާއިލްގެ ވާހަކައެއް ނުދައްކައެވެ. އެހެންނޫނަސް އޮފީހުގައި ވާކަންތައްތަކުގެ ވާހަކަ މަންހާ ދައްކައެއްނޫޅެއެވެ. ވިޝާލް އަހާލުމުން ނޫނީ އޮފީހުގެ ވާހަކައެއް ނުބުނާނެއެވެ.\nޕާކިން ޒޯންގައި ކާރު ޕާކުކޮއްލާފައި އޮފީހާއި ދިމާލަށް ހިނގައިގަތް ކާއިލް ގިނައިރުތަކެއްނުވެ މަންހާމެންނަށް އޭނަ ފެނުނެވެ. އޭނަ ފެނުމާއިއެކު މަންހާ ކާރުން ފޭބިއެވެ. ކާއިލްއަށް މަންހާ ފެނުމާއިއެކު ހިނިއައިސްފައި އަތުން ހަނާއަޅާލިއެވެ. އަދި ހިނގުން އަވަސްކޮއްލިހެން ހީވިއެވެ. ކާރުގައި ވިޝާލް އިންއިރު އޭނައިނީ ކާއިލްގެ ހަރަކާތްތަކަށް ވަރަށް ފަރުވާވެ ބަލަންށެވެ.\nސިލުއެޓް ކަޅުއައިނެއް އަޅާލާފައިވާއިރު އޭނަގެ ފަންއިސްތަށިގަނޑުވަނީ ތަތްކޮއްލާފައެވެ. ހުދުގަމީހަކާއި ކަޅުފަޓުލޫނަށް އިތުރު ފުރިހަމަކަމެއް ކަރުގައި އަޅާފައިވާ ޑިޒައިން ޓައީ ގެނެސްދެއެވެ. ވިޝާލްގެ ހިތަށް ކާއިލްގެ ޒުވާންކަމާއި ޖޯޝު އުނދަގޫކުރިއެވެ. މަންހާ އާއި ގާތްވުމާއިއެކު އޭނަ މަންހާގެ އަތުގައި އޮތް ފޮށިގަނޑު އުފުލާދިނުމުގައި އެހީތެރިވެދިނެވެ. އަދި މަންހާއަށް ބަލާލާގޮތާއި އޭނަގެ އަތުގައި ހިފާލާގޮތުން ވިޝާލްގެ ހިތްއަވަސްވާގޮތްވިއެވެ. ކާއިލް އާއިމެދު އެއްވެސް ކަމަކާއިނުލާ ހިތްހަމަ ނުޖެހެވުނެވެ. މަންހާ އާއި އެހާގާތްގޮތެއް އެހެން ފިރިހެނަކު ބެހެއްޓުމުން އެކަން ތަޙައްމަލު ކުރަން ވިޝާލްއަށް އުނދަގޫވަނީއެވެ. އޭނަ ކާރު ދުއްވާލީ މަންހާ އޮފީސް ހިންގާ އިމާރާތުގެ ތެރެއަށް ވަނުމުންނެވެ.\n"ތޭންކްސް ކާއިލް" މަންހާ އަވަސް އަވަހަށް ޝުކުރުއަދާކުރިއެވެ.\n"ބާބީ ވިއްޔަ، އަހަރެން އަންނާނެ އެއްނު، މީދެން އެވަރު ކަމެއްނޫނެއްނު" ކާއިލް އޭނަގެ ކޮނޑުން މަންހާގެ ކޮނޑުގައި ޖައްސާލަމުން ބުނެލިއެވެ.\n"ދިސް މީންސް އަލޮޓް ޓުމީ، އެހެން ނޫނަސް ކިތަންމެ ކުޑަކަމެއްވިޔަސް ޝުކުރުއަދާކުރަންޖެހޭނެ، އިޓްސް މައިވޭ......." މަންހާވެސް ކާއިލް ހަދާލިގޮތަށް ކޮނޑުޖައްސާލަމުން ބުނެލިއެވެ.\n"ބުނާނެ ބޮއީ ފުރެންޑެއް ނުހުރެއޭ، ދެން އެއީ ކާކު، ހާދަ ސްމާޓޭ...........އަނެއްކާ ބޭބެތަ؟" ކާއިލް މަންހާ އާއިއެކު ލިފްޓަށް އަރަމުން ބުނެލިއެވެ.\n"އަހަރެން ދޮގެއް ނުހަދަމޭ، އެއީ އަހަރެންގެ ބޯއީ ފުރެންޑެއް ނޫނޭ، ހީސް ޖަސްޓް އަ ފުރެންޑު........ލައިކް ފެމިލީ" މަންހާ ހިނިތުންވެލަމުން ވާހަކަދެއްކިއެވެ.\n"ބޮސް ކައިރީ ބުނަންވީ ދޯ ބާބީއަށް ތަޅުދަނޑިއެއް ދޭށޭ........އާފްޓަރ އޯލް ތީ ބޮސްގެ ޕީއޭ ވިއްޔަ، މީދެން ކޮންހާ އެއްޗިއްސެއްތަ........މިއޮށް ހެނދުނާ ތީ ކޮން މާބޮނޑިއެއް" ކާއިލް މަންހާ ގެނައި އެއްޗިއްސާއިމެދު ސުވާލުކޮއްލިއެވެ.\n"ކުޑަ ޗޭންޖެއް ބޮސްގެ އޮފީހަށް ގެންނަންވެގެން، މިހާރު އެތަނެކޭ ޑެޑް ޕްލޭސް އެކޭ އެއްގޮތް......ކޮންމެވެސް ލައިވްނެސްއެއް ހުންނަންވާނެއެއްނު، އެއީ ދާންގެ ކެބިންހެން ހީވޭތަ........" މަންހާ ބުނެލިއެވެ.\n"އޯ.........މިހާރު ބޮސް ދާންއަށްވެސް ބަދަލުވީތަ، އަދި ދުވަހަކުވެސް ބޮސްގެ ވައިފް ނޫން މީހަކު އެނަމުން މުޙާތަބު ކުރާއަޑެއް ނާހަން، ހައު ވެލް ޔޫ ނޯހިމް" ކާއިލްއަށް އަހާލެވުނެވެ.\n"އައި.........އައި ޑޯންޓް ނޯ ހިމް...........ދާން.........އަހަރެންގެ ފުރެންޑެއްވެސް ހުންނާނެ ދާއިން ކިޔާ، އޭނައަށް ކިޔަނީ ދާން ކުރުކޮއްލާފަ، އެހެންވެ އެހެން ކިޔުނީ، ބޮސް އާއި ބެހޭގޮތުން އެއްވެސް އެއްޗެއް އެނގިގެނެއްނޫން........" މަންހާ ހާސްވިއެވެ. އޭނަގެ ހިތުގައި ވާއެއްޗެއް ދުލުން ބޭރުވުމީ އޭނަ ބޭނުންވާގޮތެއް ނޫނެވެ. ހުދު ދާއިންއަށްވެސް އޭނަގެ ހިތުގައިވާއެއްޗެއް ހާމަކޮށް އެދުލުން ބުނާކަށް ބޭނުމެއްނޫނެވެ. އެކަމަކު އެލޯތްބަށް އެދެވެއެވެ. ދާއިންއަށް އެދެވެއެވެ.\n"އެހެންތަ..........އަހަރެން މަންހާއަށް އެހީތެރިވެދޭނަން، އެންމެ ރަނގަޅުތަ؟" ކާއިލްއަށް މަންހާގެ ޖަވާބު އަޑުއިވިފައި އެކަމާ މާބޮޑު ސަމާލުކަމެއްނުދިނެވެ. އޭނައަށް ހީވި ހީވުން ގޯސްވެއްޖެކަން އެނގުމުންނެވެ.\nއޮފީހުގެ ފުރަތަމަ ލައިޓު ޖައްސާލުމާއިއެކު އޭސީތައްވެސް މަންހާ ޖައްސާލިއެވެ. އަދި ދާއިންގެ ކެބިންނާއި ދިމާލަށް ހިނގައިގަތުމުން އޭނަގެ ފަހަތުން ހުރެ ކާއިލްވެސް ހިނގައިގަތެވެ. މަންހާ ކެބިންގެ ތެރެވެސް އަލިކޮއްލިއެވެ. އެއާއިއެކު ކާއިލް ހިފަހައްޓައިގެން ހުރި ފޮށިބަހައްޓާނެ ދިމާލެއް ދައްކާލިއެވެ. ދެން އޭނަ ހިނގައިގަތީ އެކެބިންގެ ތެރޭގައި ބްލައިންޑްސްއިން ނިވާ ކުރެވިފައިވާ ކުޑަދޮރާއިދިމާލަށެވެ. މަންހާ އެއްފަރާތުގައި އެލިފައި އޮތް ވާފަށަށް ދަމަމުން ދިޔަވަރަކަށް ބިއްލޫރީގެ ބޮޑު ދޮރެއް ހާމަވަމުންދިޔައެވެ. އަދި ދުނިޔެމައްޗަށް ވެރިވެފައިވާ އަލިކަން ދޮރުގައިވާ ސާފުހުދު ބިއްލޫރުގަނޑުން ކެބިންގެ ތެރެއަށް އެޅި އަލިކުރަމުންދިޔައެވެ. އެއަލިކަމުންވެސް ހިތަށް ހަމަޖެހުން އިޙްސާސްކުރުވިއެވެ.\n"ވާވު.....ބާބީ ބުނީ ހަމަ ތެދެއް، މިހާރުވެސް މިކެބިންގަ ދިރުމެއްވާކަމުގެ އިޙުސާސް ކުރެވެން ފަށައިފި، ބާބީ ކަހަލަ ޕީއޭ އެއް ބޮސްއަށް އަސްލު ބޭނުންވަނީ، ދުވަސް ކޮޅަކުން ބޮސް ހެއްވާލާނެ ކަންނޭގެ.........." ކާއިލް ސަމާސާ ރާގަކަށް ބުނެލިއެވެ.\n"ބޮސް މިހާރުވެސް ހީލައޭ، މީހަކު ހެއްވާލާކަށް ނުޖެހޭނެއެއްނު، ދެން އެއްޗެކޭ ކިޔަން ދޯ ތިއުޅެނީ" މަންހާ އޭނަގެ އަތުގައި އޮތްދަބަސް އެއްފަރާތުގައި ހުރި ކަބަޑެއްގެ މަތީ ބަހައްޓަމުން ބުނެލިއެވެ.\n"ނޫނޭ، މަންހާ އަދި އާވީމަ ނުފެންނަނީ ކަންނޭގެ، ދާއިންއަކީ މިހާރު ކުރީގެ ދާއިންއެއްނޫން، މިހާރު ވަރަށް ތަފާތު، ކުރީގަހެން ހީސަމާސާ ކޮށެއް ނޫޅޭ، އަބަދުވެސް މޫނުމަތިން ފެންނާނީ މާޔޫސްކަން، މިއޮފީހުގަ އުޅޭ ގިނަ މުވައްޒަފުންނަށް އެކަން އެނގޭނެ" ކާއިލް މަންހާ ގެނައި ކަރުދާސް ފޮށީގެ މަތިގަނޑުނަގާ ދުރުގައި ބާއްވާލަމުން ބުނެލިއެވެ.\n"ކާއިލް ތިހާ ކޮންސާންވަނީ ކީއްވެތަ؟ އަޑުއިވިފަ އޮތްގޮތުގަ ތީބޮސްގެ ރައިޓްހޭންޑް" މަންހާ ކާއިލްގެ ވާހަކައިގެ ތެރެއަށް ނުވަދެވޭތޯ މަސައްކަތްކުރިއެވެ. އަދި ނޫސްކަރުދާސް އޮޅާލެވިފައިވާ މާތަށް އެއްއަތުން ހިފަހައްޓާލަމުން ފޮށިގަނޑު ތެރޭގައި އޮތް ހަތަރެސްކަން ދިގު ބިއްލޫރި ވާސްނެގިއެވެ.\n"ބާބީ ކައިރީ ސިއްރެއް ބުނަންތަ؟" ކާއިލް މަންހާގެ ހަރަކާތްތަކަށް ބަލަމުން ވާހަކަދެއްކިއެވެ.\n"ހާމަކުރުމުން އެކަކަށްވެސް ގެއްލުމެއް ނުލިބޭވަރުގެ ސިއްރެއް ވިއްޔާ ކިޔާދިނަސް އެންމެ ރަނގަޅު" މަންހާ ބިއްލޫރި ވާސްގެ ތެރެއަށް ހުދުކުލައިގެ ޑޭޒީ އާއި ރަތްފިނިފެންމާތަށް ރީތިގޮތަކަށް އަތުރަން ހުރެ ބުނެލިއެވެ.\n"ހެ ހެ ހެ..........އައި ލައިކް ޔޫ ބާބީ.........." ކާއިލް ފިރިހެންވަންތަ ކަމުން ފުރިގެންވާ ހުނުމަކާއިއެކު ބުނެލިއެވެ.\n"އެއީތަ ސިއްރަކީ........." މަންހާވެސް ލޯބިގޮތަކަށް ހަމައެކަނި ބޯއެއްފަރަތާކަށް އަރިކޮއްލަމުން ބަލާލިއެވެ.\n"ގޯޑް........ޔޫ އަރ ސޯ ބިއުޓިފުލް، އެކަމަކު އެއެއްވެސް ނޫން ބުނަން މިއުޅޭ ވާހަކައަކީ، އަސްލު ދާއިން އަކީ އަހަރެންގެ އަންކަލްއެއް، ތިމާގެ މީހެއް، މިއޮފީހުގަ އުޅޭ ބައެއްމީހުން އެހެންވެ ކަންނޭގެ އަހަރެންދެކެ އެހާ ހިތްހަމަ ނުޖެހިގެން އުޅެނީ ދާއިން އަހަރެން އެހާ ގާތްކޮއްގެން އުޅޭތީ، އޮފީސްތެރޭ ބޮސްކިޔަނީވެސް އެހެންވެ، އަހަރެންމީ ދާއިންގެ ތިމާގެ ކުއްޖެކޭ ކިޔާފަ ވަކި ސްޕެޝަލްއެއް ނުވާނެދޯ، އައި ލައިކް ޓުބީ މީ.......ބާބީކައިރީ މިވާހަކަ މިބުނީ އެހެންމީހެއްގެ ފަރާތުން މިކަން އެނގެން ބޭނުންނުވާތީ" ކާއިލްގެ ވާހަކައިގައި ތަފާތު އިޙްސާސްތަކެއް އެކުލެވިފައިވާހެން މަންހާއަށް ހީވިއެވެ.\n"ބޮސް އާއި ކާއިލްއަކީ އަހަންނަށް ތަފާތު ދެމީހުން، ބޮސްގެ ސިފަތަކާއި ކާއިލްގެ ސިފަތަކާއި އުޅުންވެސް މުޅިން ތަފާތު، އެމީހުން ކިޔާހާ އެއްޗަކަށް ވިސްނާނެކަމެއްނެތް، ބީ ޔޯރ ސެލްފް، އައި ލައިކް އިޓް........." މަންހާ އޭނަ ކުރަން ހުރި ކަންތައްތައް ނިމުމާއިއެކު އެހެންކަމަކަށް މަސްޢޫލުވިއެވެ.\nދާއިން އޮފީހުގެ ތެރެއަށް ވަދެގެން އައިއިރު ހުރިހާ މުވައްޒަފުން އޮފީހުގައި ހަމަވެއްޖެއެވެ. އޭނަގެ ކެބިންނާއި ދިމާލަށް ދިއުމާއިއެކު ކާއިލް މަންހާއަށް ފޯނުން ގުޅާލަމުން އަންގާލިއެވެ. މަންހާ އަވަސް އަވަހަށް ލައިގެން ހުރި ޓޮޕްކޮޅަށް ދަމާލަމުން އިސްތަށިގަނޑު ރީތިކޮއްލަމުން ވަތްގަނޑުގައި ބާއްވާފައި އޮންނަ ލޯގަނޑުކޮޅު ނަގާ މޫނު ބަލާލިއެވެ. ދާއިން އަރާ ހަމަވުމާއިއެމު ހެނދުނުގެ ސަލާމުން މުހާތަބުކޮއްލިއެވެ. އަދި ދާއިން ބުނުމުގެ ކުރިން މިއަދު މަންހާ އޭނަގެ ފަހަތުން ކެބިންއަށް ވަނުމަށް ހިނގައިގަތެވެ.\nދާއިންއަށް ކެބިންގެ ދޮރު ހުޅުވާލާފައި މަޑުޖެހެވުނެވެ. އޭނަގެ ފަހަތުގައި ހުރި މަންހާއަށްވެސް ހުއްޓުންއެރިއެވެ. ދާއިން ބުނާނެ އެއްޗެކަށް މަންހާ އިންތިޒާރު ކުރަމުންދިޔައެވެ. އެހެންނަމަވެސް ވަކިއެއްޗެއް ނުބުނެ އިރުކޮޅަކު މަޑުކޮއްލުމަށްފަހު ދާއިން އޮފީހުގެ ތެރެއަށްވަދެ އޭނަގެ މޭޒުދޮށުގައި އިށީނެވެ.\n"ކާކު މިހުރިހާކަމެއް ކުރީ" ދާއިން ގޮނޑީގައި ހަމަޖެހިލެވުމާއިއެކު ސުވާލުކުރިއެވެ. އޭނަ ސުވާލު ކުރިގޮތުން މަންހާއަށް ހީވީ އޭނައިނީ ހިތްހަމަނުޖެހިފަހެންނެވެ.\n"ސަރ، އަޅުގަނޑު........" މަންހާ ފިނިވެފައިހުރެ ބުނެލިއެވެ.\nދާއިން އޭނަގެ އޮފީހަށް އައިސްފައިވާ ބަދަލާއި ގުޅިގެން އިތުރު އެއްވެސް ސުވާލެއް ނުކުރިއެވެ. އަދި ދުވަސް ރޭވިފައިވާ ގޮތާއިމެދު ވާހަކަދެއްކިއެވެ. މަންހާ ދަތުރު ކިހިނެތްތޯ އަހާލަމުން ދާއިންގެ ތާވަލުކިޔާލަދިނެވެ. އަދި މިއަދަށް ޚާއްސަކުރެވިފައިވާ މުހިއްމު ލިޔުންތައް ދާއިންގެ މޭޒުމަތީގައި ހުރި އިންޓްރޭގެ ތެރެއިން ދައްކާލިއެވެ. ދާއިން ދިއުމުގެ ހުއްދަ ދިނުމާއިއެކު މަންހާ އެކެބިންއިން ނުކުތެވެ. އޭރު ކާއިލް އޭނަގެ މޭޒުކައިރީ މަޑުކޮއްލައިގެން އިނެވެ.\n"ސޯ.........." މަންހާ ނިކުތްތަން ފެނުމާއިއެކު ކާއިލް އަހާލިއެވެ.\n"ފެއިލް.........." މަންހާ އަތުގެ ބޮޑުވައި އިނގިލިން ތިރިއަށް އިޝާރާތްކޮއްލަމުން ބުނެލިއެވެ.\n"ވަޓް، ހީ ޝުޑް އެޕްރިޝިއޭޓް........" ކާއިލް މޫނު ހަދާލަމުން ބުނެލިއެވެ.\nމަންހާ ދާއިންގެ ކެބިންއިން ނުކުތުމާއިއެކު އޭނަގެ އަތުގައި ހުރި ގަނޑުތަކަށް ދެވިފައިވާ ސަމާލުކަން އެކެބިންގެ ތެރެއަށް ދެވުނެވެ. އޭނައަށްވެސް މަންހާގެ ހުނަރުހުރިކަން ފާހަކަކުރެވުނެވެ. ދާއިން މަޑުމަޑުން ގޮނޑިން ތެދުވެގެންގޮސް ދެޖީބަށް އަތްޖަހާލަމުން ހާމަކޮއްލެވިފައިވާ ބިއްލޫރި ދޮރުގެ ކުރިމަތީ މަޑުކޮއްލިއެވެ. ހަގީގަތުގައި އޭނަގެ ހިތް މިފަދަ ހިތްހަމަޖެހުމަކަށް ބޭނުންވެއެވެ. އެކަމަކު އެހިތްހަމަޖެހުމުގައި އުފަލެއްކޮބާހެއްޔެވެ. ދާއިން އޭނަގެ ދެލޯމަރާލިއެވެ. އޭނަ މަންހާގެ މަސައްކަތަށް ޝުކުރުއަދާކުރަންޖެހޭނެއެވެ. އެކަމަކު ހިތްއެކަމާއި އެއްބަހެއްނުވިއެވެ. އޭނަގެ ކުރީގެ ކެބިން އޭނަގެ ދިރުއުޅުމާއި މާގުޅެއެވެ. މިފަދަ އުޖާލާކަމާއި އަލިކަމުން ފުރިގެންވި މާހައުލަކުން އޭނަގެ ހިތަށް އިތުރު ހިތްދަތިކަމެއް ނޫނީ ނުގެނެސްދެއެވެ. ކުރީގަ އޭނަގެ ހަޔާތުގައިވެސް އަލިކަން ނޫނީ ނުވެއެވެ. އެކަމަކު މިއަދު އެހުރިހާ އަލިކަމެއް ފަނޑުވެގެންގޮސްފިއެވެ. ދާއިން ލޯހުޅުވާލުމަށްފަހު އެއްފަރާތެއްގައި ބަހައްޓާފައި ހުރި ބިއްލޫރިވާސްގެ ކައިރިއަށް ދިޔައެވެ. އަދި އޭގައިވާ މާތަކުގައި މަޑުމަޑުން އަތްޖައްސާލިއެވެ. އަދިވެސް ވަރަށް ތާޒާއެވެ.\n"ހާއި........" މަންހާ މަސައްކަތުގައި މަސްޢޫލުވެ އުޅެނިކޮށް މޭޒުގެ ކައިރިއަށް މީހަކު އައިސް ހުއްޓުމުން ބަލާލިއެވެ.\n"ދާއިން އާއި ބައްދަލުކޮއްލަން މިއައީ" މަންހާގެ ކުރިމަތީ ހުރި މީހާބުނެލިއެވެ. މަންހާއަށް އޭނަ އެއްފަހަރު ފެނިފައި ހުރިވައްތަރު ޖެހިއެވެ. އެއީ ނޫރާ އާއިއެކު ޓްރޭނިންގައި އުޅުނު ފުރަތަމަ ހަފްތާގެ ތެރޭގައެވެ. އެކަމަކު އެއްގޮތަކަށްވެސް ކިޔާނަމެއް މަންހާ ހަނދާނެއްނެތެވެ. މަންހާ އޭނަގެ ކުރިމަތީ ހުރި ގޮނޑި ދައްކާލަމުން މަޑުކޮއްލުމަށްއެދުނެވެ.


WAMCO ge supervisor kamun vakikuri Ibrahim Rasheed ge vazeefaa iaadha kodhdhinumah amurukoffi - One Online\n05 ޖޫން 2021، މާލެ: ވަޒީފާއާބެހޭ ޓްރައިބިއުނަލް: ރިސޯޓްތަކުން ކަނޑާލާ މުވައްޒަފުން ޓްރައިބިއުނަލްއަށް މައްސަލަ ހުށަހެޅުމުން ބްލެކް ލިސްޓަށްލާ ކަމުގެ ތުހުމަތު ވަނީ ކޮށްފައި -- ވަން ފޮޓޯ: އަހުމަދު އައިހަމް\nވެމްކޯގެ ސްޕަވައިޒަރުކަމުން ވަކިކުރި، އިބްރާހިމް ރަޝީދުގެ ވަޒީފާ އިއާދަކޮށް ބަދަލުދިނުމަށް އަމުރުކޮށްފި\nވެމްކޯގެ ސްޕަވައިޒަރުކަމުން ވަކިކުރި، އިބްރާހިމް ރަޝީދުގެ ވަޒީފާ އިއާދަކުރުމަށާއި، އެދުވަހާއި ހަމައަށް އޭނާ ވަޒީފާގައި ހުރި ނަމަ ހައްގުވާ މުސާރަ އާއި އިނާޔަތްތައް 21 ދުވަހުގެ ތެރޭގައި ނަގައިދިނުމަށް ވަޒީފާއާބެހޭ ޓްރައިބިއުނަލުން ވޭސްޓް މެނޭޖް މަންޓް ކޯޕަރޭޝަން (ވެމްކޯ) ގެ މައްޗަށް އަމުރު ކޮށްފިއެވެ.\nމި މައްސަލައަކީ 19 ޖުލައި 2017 އިން ފެށިގެން ވެމްކޯގެ ސުޕަވައިޒަރެއްގެ ވަޒީފާގައި ހުރެ 24 އޭޕްރީލް 2019 ގައި ވެމްކޯގެ ގޯތި ތެރޭގައި ސައިކަލެއް ޕާކު ކުރަން އުޅުމުގެ ތެރޭގައި އޭނާ ވެއްޓި ކަނާތުފައިގެ އުކުޅުވަޅު ބިންދައިގެން ދިއުމާ ގުޅިގެން ލިބުނު އަނިޔާއަށް ފަރުވާ ކުރުމަށް، ޑޮކްޓަރުގެ ލަފާގެމަތިން ހަ މަސްދުވަހުގެ ބެޑް ރެސްޓަކަށްފަހު ހަތަރެއް ނޮވެމްބަރު 2019 ގައި ވަޒީފާއަށް ނިކުތުމުން ހަމަ އެދުވަހު އޭނާ ވަޒީފާއިން ވަކި ކުރި މައްސަލައެކެވެ.\nމި މައްސަލައިގައި އޭނާ ވަޒީފާއިން ވަކިކުރީ، ގާނޫނާއި ގަވާއިދާ ހިލާފަށް ކަމަށް ކަނޑައަޅައިދިނުމަށާއި، ވަޒީފާއިން ވަކި ކުރިކަން އަންގައިދޭ ލިޔުމަކީ ބާތިލު ލިޔުމެއް ކަމަށް ކަނޑައަޅައިދިނުމަށާއި، އޭނާ އަދާކުރަމުންދިޔަ ވަޒީފާ އިއާދަކޮށްދިނުމަށާއި އޭނާއަކީ ވަޒީފާއިން ވަކިވެފައިވާ މީހެއް ކަމުގައި ނުބެލުމަށާއި، ވަޒީފާއިން ވަކި ކުރި މުއްދަތުން ފެށިގެން ވަޒީފާ އިއާދަކޮށްދިނުމާ ހަމައަށް ލިބެންވާ މުސާރަ އާއި އިނާޔަތްތައް ލިބިދިނުމަށާއި، އަދުލުވެރި ބަދަލެއް ނަގައިދިނުމަށާއި، ވަޒީފާއިން ވަކި ކުރުމުގެ ސަބަބުން ގާނޫނީ އެހީތެރިކަން ހޯދުމަށް ހަރަދު ކުރި 12،000 ރުފިޔާ ނަގައިދިނުމަށް ކަނޑައަޅައި އަމުރު ކޮށްދިނުމަށް އިބްރާހިމް ރަޝީދު ވަނީ ޓްރައި ބިއުނަލްގައި އެދިފައެވެ.\nމި މައްސަލަ ބެލުމަށްފަހު ބުރާސްފަތި ދުވަހު ޓްރައިބިއުނަލުން ނިންމި ނިންމުމުގައި ވަނީ، އޭނާ ވަޒީފާއިން ވަކިކޮށްފައި ވަނީ ގާއިމު ކުރަން ޖެހޭ މައުލޫއީ އަދުލުވެރިކަން އަދި އިޖުރާއީ އަދުުލުވެރިކަން ގާއިމު ކުރުމެއްނެތި ކަމަށެވެ.\nއެހެންކަމުން އޭނާ ވަޒީފާއިން ވަކިކުރިކަން އަންގައިދޭ ލިޔުމަކީ ބާތިލު ލިޔުމެއް ކަމަށް ކަނޑައަޅައި، އޭނާ އަދާކުރަމުންދިޔަ މަގާމަށް އަނބުރާ ރުޖޫއަކުރުމަށް ކަނޑައަޅައި، އޭނާ ވަޒީފާއިން ވަކިކުރި ތާރީހުން ފެށިގެން ވަޒީފާ އަނބުރާ އިއާދަކުރާ ދުވަހާ ހަމައަށް، ވަޒީފާގައި ހުރިނަމަ ހައްގުވާ މުސާރަ އާއި އިނާޔަތްތައް ނަގައިދިނުމަށް ކަނޑައަޅައި، ރަސްމީ ބަންދުނޫން 21 ދުވަހުގެ ތެރޭގައި އެކަން ފުރިހަމައަށް ތަންފީޒު ކުރުމަށްފަހު، އެކަންތައްތައް ހަމަޖެހޭތާ ރަސްމީ ބަންދު ނޫން ތިންދުވަހުގެ ތެރޭގައި ވަޒީފާއާބެހޭ ޓްރައިބިއުނަލަށް އެންގުމަށް ވެމްކޯގެ މައްޗަށް އެ މައްސަލައިގެ ނިންމުމުގައި ވަނީ އަމުރު ކޮށްފައެވެ.\nގުޅޭ ޓެގު ވެމްކޯ ވަޒީފާގެ މައްސަލަތައް ވަޒީފާއާ ބެހޭ ޓްރައިބިޔުނަލް ވަޒީފާ\nއަންނަ މަހުން ފެށިގެން ހުޅުމާލޭ ފުރަތަމަ ފިޔަވަހީގެ ގޭބިސީތަކުން ކުނި ނަގާ ވަގުތުތަކަށް ބަދަލުތަކެއް\nހިޔާ ފްލެޓްތައް ކައިރީގައި ހުރި ކުނިތައް ނަގައި ސާފުކޮށްފި\nކުނި ނުގެންދާނަމަ މެސެޖް ކުރަން ވެމްކޯގެ ހޮޓްލައިން ނަމްބަރެއް\nހިޔާ ފުލެޓުތަކުގައި އުފެދޭ ކުނި އެޅުމަށް ޑަސްބިންތަކެއް ބަހައްޓައިފި\nމާދަމާއިން ފެށިގެން ކުނި ނަގާނީ ރެޖިސްޓާކޮށްފައިވާ އެޕާޓްމެންޓްތަކުން: ވެމްކޯ


ބިލިއާޑް މުބާރާތުގެ ޗެމްޕިއަންކަން އެމްއޭސީއެލްއިން ހޯދައިފި\nMarch 03, 2020 15:13:23\nރޭގަ ފައިނަލުން އެއްވަނަ ހޯދީ އެމްއޭސީއެލްގެ ޓީމު\nމޯލްޑިވްސް ޕޫލް ބިލިއާޑް އެސޯސިއޭޝަން (އެމްޕީބީއޭ) އިން އިންތިޒާމުކޮށްގެން ބޭއްވި އިންޓަ އޮފީސް ބިލިއާޑް މުބާރާތުގެ ޓީމް އިވެންޓުގެ ޗެމްޕިއަންކަން މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން ހޯދައިފިއެވެ.\nއެމްޕީބީއޭ ކްލަބު ހައުސްގައި ކުރިއަށްގެންދިޔަ މުބާރާތުގެ ޗެމްޕިއަންކަން އެމްއޭސީއެލުން ހޯދީ ރޭ ކުޅުނު ފައިނަލް މެޗުގައި މޯލްޑިވްސް ޕޯޓްސް ލިމިޓެޑް (އެމްޕީއެލް) ބައްދަލުކޮށް އެޓީމް ބަލިކޮށްގެނެވެ.\nފައިނަލުގައި އެމްޕީއެލް އަތުން އެމްއޭސީއެލް މޮޅުވީ 2-1 ގޭމުންނެވެ. އެ މެޗުގެ ފުރަތަމަ ގޭމު 6-1 ފްރޭމުން އެމްއޭސީއެލުން ގެންދިޔަ އިރު، ދެވަނަ ގޭމު 2-6 ފްރޭމުން ގެންދިޔައީ އެމްޕީއެލްއެވެ. އަދި ވާދަވެރި ކުޅުމަކަށްފަހު ތިންވަނަ ގޭމު އެމްއޭސީއެލުން ގެންދިޔައީ 6-5 ފްރޭމުންނެވެ.\nމިއަހަރުގެ މުބާރާތުގައި ޖުމުލަ 13 ޓީމެއް ވާދަކުރިއެވެ. އެއީ މޯލްޑިވްސް ޕޯޓްސް ލިމިޓެޑް (އެމްޕީއެލް)، ރައީސުލްޖުމްހޫރިއްޔާގެ އޮފީސް، ޕޮލިސް ކްލަބު، އެމްއެންޑީއެފް، ސްޓެލްކޯ، އެމްޑަބްލިޔުއެސްސީ، ޓީއެމްއޭ، ފެނަކަ، އެމްޓީސީސީ، މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް)، ދިރާގު، ކަސްޓަމްސް ރެކްރިއޭޝަން ކްލަބު އަދި މޯލްޑިވްސް އިސްލާމިކް ބޭންކް (އެމްއައިބީ) އެވެ.\nއެމްއޭސީއެލް ބިލިއަރޑް ޕޫލް